text:
Mmušo wa Modimo ke Eng?
Na o ka re . . .
ke selo seo se lego ka pelong ya gago?
e fo ba polelwana?
ke pušo yeo e lego legodimong?
SEO BEIBELE E SE BOLELAGO
“Modimo wa legodimo o tla hloma mmušo wo o ka se kego wa fedišwa.”—Daniele 2:44, Phetolelo ya Lefase le Lefsa.
“Re neilwe morwa; pušo e tla ba legetleng la gagwe.”—Jesaya 9:6.
KAMOO SEO SE KA GO HOLAGO KA GONA
Pušo ya go loka yeo e ka holago wena ka bowena.—Jesaya 48:17, 18.
Lefaseng le lefsa le le tlago, o tla phela bophelo bjo bo phethagetšego mmeleng le go thaba.—Kutollo 21:3, 4.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Jesu o bontšhitše seo Mmušo wa Modimo o tlago go se fihlelela. Jesu o rutile balatedi ba gagwe go rapelela Mmušo wa Modimo gore o tle le gore thato ya Modimo e dirwe mo lefaseng. (Mateo 6:9, 10) Jesu o bontšhitše kamoo thapelo yeo e tlago go arabja ka gona.
Ge Jesu a be a le mo lefaseng, o ile a fepa bao ba bego ba swerwe ke tlala, a fodiša balwetši le go tsoša bahu! (Mateo 15:29-38; Johane 11:38-44) Ka ge Jesu e le Mmuši wa nakong e tlago Mmušong wa Modimo, o neile ponagatšo e botse kudu ya seo Mmušo woo o tlago go se direla balata ba wona.—Kutollo 11:15.
Maemo a lefase a kgonthišetša gore Mmušo wa Modimo o tla tla kgauswinyane. Jesu o boletše e sa le pele gore pejana ga ge Mmušo wo o ka tliša khutšo mo lefaseng, lefase la rena le tla ba le tletše ka dintwa, ditlala le ditšhišinyego tša lefase.—Mateo 24:3, 7.
Dilo tšeo re di bona gabotse lehono. Ka gona re ka kgodišega gore kgauswinyane Mmušo wa Modimo o tla fediša mathata ao ka moka.
SEO O KA NAGANIŠIŠAGO KA SONA
Bophelo bo tla ba bjang ka tlase ga pušo ya Mmušo wa Modimo?
Beibele e araba potšišo yeo go PSALME 37:29 le JESAYA 65:21-23.


c: text/html

text:
MAMETLETŠO
Leina la Modimo—Go Dirišwa ga Lona le Seo le se Bolelago
KOPING ya gago ya Beibele, Psalme 83:18 e fetoletšwe bjang? New World Translation of the Holy Scriptures e fetoletše temana ye ka gore: “E le gore batho ba tsebe gore wena, yoo leina la gagwe e lego Jehofa, wena o nnoši o yo a Phagamego Kudu godimo ga lefase ka moka.” Diphetolelo tše dingwe tše dintši tša Beibele di fetolela mantšu a ka yona tsela ye. Lega go le bjalo, diphetolelo tše dintši ga di diriše leina Jehofa, di bea direto tše bjalo ka “Morena” goba “Wa ka mo go sa felego” legatong la lona. Ke’ng yeo e swanetšego go dirišwa temaneng ye? Na ke sereto goba leina Jehofa?
Temana ye e bolela ka leina. Sehebereng sa mathomo seo karolo e kgolo ya Beibele e bego e ngwadilwe ka sona, go tšwelela leina la gagwe la moswana-noši leo le mo hlaolago. Le peletwa e le יהוה (YHWH) ka ditlhaka tša Sehebere. Ka Sepedi phetolelo e tlwaelegilego ya leina leo ke “Jehofa.” Na leina leo le tšwelela temaneng e tee feela ya Beibele? Aowa. Le tšwelela mongwalong wa mathomo wa Mangwalo a Sehebere ka makga a ka bago a 7 000!
Leina la Modimo le bohlokwa gakaaka’ng? Ela hloko thapelo ya mohlala yeo e filwego ke Jesu Kriste. E thoma ka tsela ye: “Tatago rena wa magodimong, leina la gago a le kgethagatšwe.” (Mateo 6:9) Ka morago, Jesu o ile a rapela Modimo ka gore: “Tate tagafatša leina la gago.” Ge a araba, Modimo o ile a bolela a le legodimong a re: “Ke le tagafaditše gomme ke tla buša ke le tagafatša.” (Johane 12:28) Go molaleng gore leina la Modimo ke la bohlokwa kudu le go feta. Ka gona, ke ka baka la’ng bafetoledi ba bangwe ba tlogetše leina le diphetolelong tša bona tša Beibele gomme ba bea direto legatong la lona?
Go bonagala go e-na le mabaka a mabedi a motheo. La mathomo, ba bantši ba bolela gore leina leo ga se la swanela go dirišwa ka gobane tsela ya mathomong ya go le bitša ga e tsebje lehono. Sehebere sa bogologolo se be se ngwalwa ntle le ditumanoši. Ka gona, ga go le o tee lehono yo a ka bolelago ka go nepa kamoo batho ba mehleng ya Beibele ba bego ba bitša YHWH ka gona. Lega go le bjalo, na se se swanetše go re thibela go diriša leina la Modimo? Mehleng ya Beibele, leina Jesu go ka direga gore le be le bitšwa Yeshua goba mohlomongwe Yehoshua—ga go le yo tee yo a ka kgonthišetšago seo. Lega go le bjalo, batho lefaseng ka moka lehono ba diriša dibopego tše di sa swanego tša leina Jesu, ba le bitša ka tsela e tlwaelegilego ka leleme labo bona. Ga ba dika-dike go diriša leina leo e le feela ka gobane ba sa tsebe tsela yeo le bego le bitšwa ka yona lekgolong la pele la nywaga. Ka mo go swanago, ge e ba o be o tla ya nageng e šele, mohlomongwe o ka hwetša e le gore leina la gago ka noši le bitšwa ka tsela e fapanego kudu ka leleme le lengwe. Ka baka leo, go se kgonthišege mabapi le tsela ya bogologolo ya go bitša leina la Modimo ga se lebaka leo le ka dirago gore le se ke la dirišwa.
Lebaka la bobedi leo gantši le newago mabapi le go se diriše leina la Modimo ka Beibeleng le akaretša setšo sa kgale sa ba-Juda. Ba bantši ba bona ba dumela gore leina la Modimo ga se la swanela go bitšwa. Tumelo ye go bonagala e theilwe go dirišweng gampe ga molao wa Beibele wo o rego: “O se ké wa bolêla leina la Morêna [Jehofa, NW] Modimo wa xaxo ka lefêla; ka xobane e a bolêlaxo leina la xaxwe ka lefêla, Morêna a ka se kê a mo lesa à sa ôtlwe.”—Ekisodo 20:7.
Molao wo o thibela go dirišwa gampe ga leina la Modimo. Eupša na o thibela go dirišwa ga leina la gagwe ka tsela ya tlhompho? Ga go bjalo le gatee. Bangwadi ba Beibele ya Sehebere (“Testamente ya Kgale”), ka moka e be e le batho ba botegago bao ba bego ba phela ka Molao woo Modimo a o neilego ba-Isiraele ba bogologolo. Lega go le bjalo, ba ile ba diriša leina la Modimo ka makga a mantši. Ka mohlala, ba ile ba le akaretša dipsalmeng tše dintši tšeo di bego di opelelwa godimo ke mašaba a barapedi. Jehofa Modimo o ile a ba a laela barapedi ba gagwe gore ba bitše leina la gagwe, gomme batho ba botegago ba ile ba dira seo. (Joele 2:32; Ditiro 2:21) Ka gona, Bakriste lehono ga ba dika-dike tabeng ya go diriša leina la Modimo ka tlhompho bjalo ka ge Jesu a dirile e le ka kgonthe.—Johane 17:26.
Bafetoledi ba Beibele ba dira phošo e kgolo ka go bea direto legatong la leina la Modimo. Ba dira gore Modimo a bonagale a le kgole e bile a se na dika tša motho, mola Beibele e kgothaletša batho gore ba hlagolele ‘tswalano ya kgaufsi-ufsi le Jehofa.’ (Psalme 25:14) Nagana ka mogwera wa gago wa kgaufsi kudu. Na o ka ba kgaufsi le yena bjang e le ka kgonthe ge e ba o se wa ka wa tseba leina la gagwe? Ka mo go swanago, ge batho ba sa tsebišwe ka leina la Modimo, Jehofa, ba ka ba kgaufsi bjang le yena e le ka kgonthe? Go feta moo, ge batho ba sa diriše leina la Modimo, gape ga ba be le tsebo mabapi le seo ge e le gabotse le se bolelago. Ke’ng seo leina la Modimo le se bolelago?
Modimo ka boyena o hlaloseditše mohlanka wa gagwe yo a botegago Moše seo se bolelwago ke leina la gagwe. Ge Moše a be a botšiša ka leina la Modimo, Jehofa o ile a fetola ka gore: “Ke tla ipontšha ke le seo ke tla ipontšhago ke le sona.” (Ekisodo 3:14, NW) Phetolelo ya Rotherham e fetolela mantšu ao ka gore: “Ke Tla Ba se sengwe le se sengwe seo ke kgahlwago ke go ba sona.” Ka gona Jehofa a ka ba se sengwe le se sengwe seo se nyakegago e le gore a phethagatše merero ya gagwe.
Akanya o be o ka kgona go ba selo le ge e le sefe seo o bego o nyaka go ba sona. Ke’ng seo o bego o tla se direla bagwera ba gago? Ge e ba yo mongwe wa bona a be a ka babja o šoro, o be o ka kgona go ba ngaka e nago le bokgoni gomme wa mo fodiša. Ge e ba yo mongwe a be a ka lahlegelwa ke tšhelete, o be o ka ba mothuši yo a humilego gomme wa mo thuša. Lega go le bjalo, therešo ke gore ga o kgone go ba seo o nyakago go ba sona. Ka moka ga rena ga re kgone. Ge o dutše o ithuta Beibele, o tla makala go bona kamoo Jehofa a bago se sengwe le se sengwe seo se nyakegago e le gore a phethagatše dikholofetšo tša gagwe. Le gona o thabišwa ke go diriša matla a gagwe bakeng sa bao ba mo ratago. (2 Koronika 16:9) Dikarolo tše tše dibotse tša semelo sa Jehofa ga di lemogege go bao ba sa tsebego leina la gagwe.
Go molaleng gore leina Jehofa le swanetše go dirišwa ka Beibeleng. Go tseba seo le se bolelago le go le diriša ka bolokologi borapeding bja rena ke dithušo tše matla tša go batamela kgaufsi le Tatago rena wa legodimong, Jehofa. *
^ ser. 12 Bakeng sa tsebišo e oketšegilego ka leina la Modimo, seo le se bolelago le mabaka ao ka ona le swanetšego go dirišwa borapeding, bona poroutšha ya Leina la Modimo Leo le Tlago go ba Gona ka mo go sa Felego, yeo e gatišitšwego ke Dihlatse tša Jehofa.

robotstxt: allowed

filter: keep


text:
GO TLATŠA TAODIŠO YA MONGMOŠOMO YA KGWEDI KA KGWEDI (EMP201)
Ditšhelete tše di gogilwego goba di tshwerwego ke wena, mongmošomo, di swanetše go lefelwa go SARS kgwedi ka kgwedi ka go tlatša EMP201.
O swanetše go romela EMP201 ya gago le tefelo, ge go hlokega, mo matšatšing a 7 ka morago ga mafelelo a kgwedi enngwe le enngwe, mohlala, ka morago ga la 7 la kgwedi enngwe le engwe.
Maele a Bohlokwa kudu: Ge eba la 7 le wela mafelelong a beke goba ka letšatši la boikhutšo la setšhaba, o swanela go romela EMP201 ya gago gammogo le tefelo ya gago, ge go kgonega, ka letšatši la mafelelo pele ga mafelelo a beke goba letšatši la boikhutšo la setšhaba.
KAKARETŠO YA TLHALOŠO
- EMP201 e go dumelela go beakanya thomelo ya ka pela ya taodišo goba go beakanyaleswa dikhrediti, ge e le ya moo e ka bago ya nako ye goba nako e tlago, bakeng sa Lefela Ka ge o Gola (PAYE), Lebi ya Tšwetšopele ya Mabokgoni (SDL), Tšhelete ya Insorense ya Go felelwa ke Mošomo (UIF) le/goba Kgoketšo ya Motšhelo wa Khiro.
- ETI ke kgoketšo ya morero wa go tlhohloletša bengmošomo go hira banyaka mošomo ba baswa. E phethagaditšwe go tloga ka 1 Janaware 2014 gomme e hwetšagala mengwaga e mebedi ya khiro fela. Kgoketšo ye ga bjale e beakantšwe go fedišwa mafelelong a 31 Disemere 2016 eupša go šoma gabotse ga yona go tlo lekolwa go tseba ge eba kgoketšo ye e ka tšwetšwapele. Dikheraetheria tše itšeng di swanetše go fihlelelwa, go kgona go amega go ETI.
- Dikgoba tša kotlo le tswala go EMP201 di laetša karolwana ya tefelo yeo e swanetšego go fiwa go kotlo le/goba tswala. Ka fao kgonthišiša go akaretša dipalo tše go tlhakantšha sekoloto sa kgwedi se se swanetšego go lefelwa.
- O na le maikarabelo a go laola akhaonte ya gago ya motšhelo. Ge tefelo e dirilwe, o swanetše go kgonthišiša gore tshedimošo ya tefelo e nepagetše. Nomoro Tšhupetšo ya Tefelo (PRN) le kabo ya tefelo di swanetše go nepagala bakeng sa PAYE, SDL, UIF le/goba ETI go EMP201 yeo o e tlatšago.
- O tla fiwa tebelelo ya teefatšo ya ditefelo ka moka tša motšhelo. Ge tefelo e hwetšwa, e tla bolokwa ka akhaonteng ya gago ya go fedišwa, yeo ka go itiriša e abelwago go PAYE, SDL le /goba UIF go ya ka ya gago e rometšwego EMP201.
Tefelo enngwe le enngwe ya ka fase goba ya go fetišwa e lemogwa ka pela ke ba SARS, gomme o a lemošwa ka seo. Se se nolofatša gore o kgone go abela ka maleba goba go šuthiša kabelo e timetšego lefelong la maleba.
GO DIRA KGOPELO YA EMP201
Maele a Bohlokwa kudu: EMP201 ga e sa tlo posetšwa go bengmešomo. Diforomo tša Motšhelo tša
Ditlankana tša Moputso (Payroll) tša go tlatšwa ka matsogo tšeo di bego di tlogelwa lekaleng la SARS ka lepokising (lepokisi la tlogelo) goba tše di bego di posiwa, ga di sa dumelelwa.
O ka hwetša EMP201 ka:
Ka kgopelo lemoga:
- Foromo ya go gatišwa ya EMP201 go tšwa go eFiling/e@syFile™ Employer gomme ya romelwa go SARS e ka se amogelwe.
- Tefelo e ka se dirwe ntle le go romela EMP201 pele.
Maele a Bohlokwa kudu: Bengmešomo ba swanetše go diriša eFiling goba e@syFile™ Employer go romela ditaodišo tša bona. Dikanale tše tša elekroniki ke mahala, di bonolo gomme di hwetšagala 24/7. Go hwetša ka fao o ka thomišago latela ditaetšo tša rena tše bonolo inthaneteng.
GO THOMIŠA
- Ditaetšo ka moka di swanetše go balwa ka tlhokomelo pele o leka go tlatša EMP201.
- Ge eba ga go na se o swanetšego go se lefela, EMP201 e swanetše go romela go SARS gomme e laetša lefel (0).
- O swanetše go dira tsebagatšo ka botlalo ya tshedimošo kamoka go EMP201. Tlhagišo yeo e sego ya nnete, go se hlokomele, go fan aka tshedimošo ya maaka goba go se romele go ka dira kotlo.
- Dikotlo le ditswala di ka lefišwa moo EMP201 e lebeletšwego bjalo ka ge e sa amogelwa ge:
- Dikgoba ka moka tše bohlokwa di sa tlatšwa.
- EMP201 e sa saenwa.
- PRN:
- E na le dititšiti tše 19 gomme e šoma ka sisteme ge o kgopela EMP201.
- E swanetše go dirišwa ge tefelo e dirwa ka ge nomoro ye e kgokaganya tefelo yeo e dirilwego le taodišo go EMP201.
- E dirišwa nako ka moka, go akaretša dipoeletšo tše dingwe le tše dingwe tše di rometšwego.
- Dikhophi tša ditaodišo tše di rometšwego di swanetše go beiwa lebaka la mengwaga e mehlano (5).
- Bjale latele dikgato tša rena tše bonolo go tlatša EMP201 ya gago.
GO TLATŠA EMP201
EMP201 e arotšwe ka dikarolo tše 7:
1. Tshedimošo ya mongmošomo
2. Tshedimošo ya Kgokaganyo
3. Lenaneo la Tsebagatšo la Boithaopo
4. Tshedimošo ya tefelo
5. Kgoketšo ya Motšhelo wa Khiro(ETI)
6. Tshedimošo ya Setsebi sa Motšhelo (ge eba e a amega)
7. Taodišo
Melao ya kakaretšo ke e latelago:
- Molaetša wa temošo o tla tšwelela ge eba tshedimošo e tsentšwego ga se ya maleba, mohlala:
- Tshedimoso ya lefelo le le swanetšego go tlatšwa e tla lemošwa ka go dikanetšwa ka bokhubedu, mohlala:
• Dikgoba tša Palomoka/Nett di tla tlhakantšhwa ka setlhakantšhi sa go itiriša.
GO ROMELA EMP201
Ge o feditše go tlatša EMP201 ya gago, o ka e romela go SARS ka:
Ge re hweditše EMP201 ya gago re tla go romela rasiti.
GO LEFELA EMP201
O ka lefela EMP201 ya gago:
- Khaontareng ka pankeng (Ditšheke tša magomo a R500 000)
- EFT – phetišetšo ya tšhelete ka mokgwa wa elektroniki ka tirišo ya panka ya intheneteng
POELETŠO YA EMP201
Ge eba o kgopetšwe go romela EMP201e boeleditšwego ka baka la ditekolo, palo ya tšhelete ya EMP201 bakeng sa PAYE, SDL le/goba UIF e se be ka fase ka palo e lekotšwego ya PAYE, UIF goba palo ya tšhelete ya dikoloto tša SDL.
Moo o laodišitšego tšhelete ya ka fase le/goba o lefetšego EMP201, o tla hloka go romela EMP201 e boeleditšwego go SARS.
O tla swanelwa ke go:
- Oketša/fokotša dikabo tše di laoditšwego go EMP201
- Oketša/fokotša tefelo yeo o e dirilego.
Maele a Bohlokwa kudu: PRN ya go swana le nako di swanetše go dirišwa bjalo ka setlogo sa EMP201 e rometšwego, go kgonthiša gore bešene ya peleng e a tlošwa gomme gwa tsenywa enngwe gomme go se be le poeletšo.
- Kaonafatšo ya kabo e laodišitšwego go EMP201
Ge eba o laodišitše ga nnyane/kudu go EMP201, o swanetše go:
- Romela gape EMP201 e boeleditšwego. Kgetha mohlomongwe “Kgopelo ya Phošollo / Request for Correction (RFC)” goba “Boeletša/Revise”.
- Kgonthiša gore PRN ya go swana le nako di dirišwa bjalo ka setlogo sa EMP201 e rometšwego.
- Tlatša palo ka moka ya nnete yeo e bebo e swanetše e laodišitšwe.
Maele a Bohlokwa kudu: Phapano ya dipalo e se tlatšwe fela.
Ge o rometše EMP201 ya gago, o tla tlamega go:
- Beakanya gape palo ya khrediti go nako e nngwe (laodišitšwe go fetiša/over-declared)
- Dira tefelo ya tlaleletšo (laodišitšwe ga nnyane/under-declared).
• Beakanya gape palo ya khrediti (laodišitšwe go fetiša/Over-declared)
Moo o laodišitšego kudu go EMP201 ya gago ya setlogo e rometšwego, o tla hwetša khrediti akhaonteng ya gago gomme e tla abelwa nako enngwe
- O tla swanela ke go laetša nako yeo khrediti e swanetšego go abelwa. Latela taetšo ya sekirini.
Maele a Bohlokwa kudu: Moo khrediti e abetšwego gape go nako yeo EMP201 e sego ya kgopelwa, sisteme e tla dira enngwe ka go itiriša.
• Go dira tefelo ya go tlaleletša (laodišitšwe ga nnyane/Under-declared)
Moo o laodišitšego ga nnyane go EMP201 ya gago ya setlogo e rometšwego, o tla swanela ke go dira tefelo ya tlaleleletšo.
Melao ya go swana ya go lefela e tla dirišwa bjalo ka ge o romela EMP201 ya gago la mathomo.
Go hwetša tshedimošo enngwe šupetša go Lefela EMP201 godimo.
Maele a Bohlokwa kudu: Kgonthiša gore o diriša PRN ya go swana gore tefelo e abelwe ka maleba
Go hwetša thušo enngwe letšetša SARS Contact Centre go 0800 SARS (7277) goba etela lekala la kgauswi
.


text:
TABA YA LETLAKALA LA KA NTLE | KAMOO O KA LEBELETŠANAGO LE DIPELAELO
Dipelaelo tša Mabapi le Lapa
Janet o laodiša gore: “Ka moragonyana ga gore tate a hlokofale, monna wa ka o ile a mpotša gore o be a ratana le mosadi yo mongwe. Go se go ye kae, o ile a sepela ntle le go ntemoša goba go ntaela, a tšea diaparo tša gagwe ka bobolokelong bja diaparo gomme a ntlogela le bana ba rena ba babedi.” Janet o ile a hwetša mošomo, eupša mogolo wa gagwe o be o sa lekane go ka lefelela ditshenyegelo tša ntlo ya bona. Le gona Janet o be a sa belaele ka tša ditšhelete feela. O gopola gore: “Ke be ke imelwa ke dipelaelo tšeo di sepedišanago le go thoma mošomo o thata o mofsa woo ke bego ke swanetše go o dira ke nnoši. Ke be ke ipona molato wa go se kgone go hlokomela bana ba ka go swana le kamoo batswadi ba bangwe ba hlokomelago bana ba bona. Gaešita le gona bjale, ke tshwenyegile ka gore ba bangwe ba ntebelela bjang gotee le bana ba ka. Na ba ka ba ba ipotšiša ge e ba ke ile ka dira sohle seo ke bego ke swanetše go se dira gore ke šireletše lenyalo la ka?”
Thapelo e thuša Janet go laola maikwelo a gagwe e bile e matlafatša segwera sa gagwe le Modimo. Janet o re: “Bošego bo tloga bo le thata kudu, ge go itše tuu gomme ke sa kgaotše go belaela. Go rapela le go bala Beibele go nthuša gore ke robale. Lengwalo leo ke le ratago kudu ke la Bafilipi 4:6, 7, leo le rego: ‘Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga; ke moka khutšo ya Modimo yeo e fetago kwešišo yohle ya batho e tla diša dipelo tša lena.’ Ke feditše mašego a mantši ke rapela gomme ka kwa ge khutšo ya Jehofa e nkhomotša.”
Mantšu a Jesu a kgothatšago a lego mabapi le thapelo ao a a boletšego Thutong ya gagwe ya Thabeng ao a šomago mehuteng ka moka ya dipelaelo, a re: “Tatago lena o tseba gore ke dilo dife tšeo le di nyakago le pele le mo kgopela.” (Mateo 6:8) E bile re swanetše go mo kgopela tšona. Tsela ya motheo yeo re ka ‘batamelago Modimo’ ke ka go rapela. Seo se feleletša ka eng? Se feleletša ka gore Modimo ‘o tla go batamela.’—Jakobo 4:8.
Ee, thapelo ga e fo re dira gore re ikwe gakaone ge re boletše dipelaelo tša rena. Jehofa ke “Mokwi wa thapelo,” e bile o lwela bohle bao ba mo tsomago ka tumelo. (Psalme 65:2) Ke ka baka leo Jesu a rutilego balatedi ba gagwe “gore ba rapele ka mehla ba sa lape.” (Luka 18:1) Re swanetše go dula re kgopela Modimo gore a re hlahle le go re thuša, re kgodišegile gore o tla re putsa bakeng sa tumelo ya rena. Le ka mohla ga se ra swanela go belaela kganyogo goba bokgoni bja gagwe bja go re lwela. Go ‘rapela ka mehla’ ka tsela ye go bontšha gore re na le tumelo ya kgonthe.—1 Bathesalonika 5:17.
SEO GE E LE GABOTSE SE BOLELWAGO KE GO BA LE TUMELO
Eupša ge e le gabotse tumelo ke eng? Tumelo e akaretša go ‘tseba’ Modimo. (Johane 17:3) Re thoma ka go monya dikgopolo tša Modimo ka go ithuta Beibele. Re ithuta gore o bona yo mongwe le yo mongwe wa rena e bile o nyaka go re thuša. Lega go le bjalo, tumelo ya kgonthe e akaretša se se fetago go fo tseba selo se itšego ka Modimo. E bile tumelo ya kgonthe e bolela go ba le tlemo e bontšhago gore re hlompha go ba bagwera ba gagwe. Go tšea nako gore re hlagolele tlemo e bjalo, go etša ge go le bjalo ka mogwera wa kgonthe. Tumelo ya rena e ‘dula e oketšega’ ge nako e dutše e eya ge re dutše re ithuta ka mo go oketšegilego ka yena, re “dira dilo tše di mo kgahlago,” le ge re dutše re thabela thušo ya gagwe yeo e tšwelago pele. (2 Bakorinthe 10:15; Johane 8:29) Woo ke mohuta wa tumelo yeo e thušitšego Janet go lebeletšana le dipelaelo.
Janet o re: “Seo ge e le gabotse se nthušitšego go aga tumelo ya ka ke go bona letsogo la Jehofa mogatong o mongwe le o mongwe. Gantši re be re lebeletšana le ditiro tša go hloka toka tšeo di bego di bonagalago di le thata go ka swaragana le tšona. Ka go dula re rapela, Jehofa ka mehla o be a re ntšha mathateng ka tsela yeo le ka mohla ke bego nka se e nagane. Ge ke mo leboga, se se nkgopotša dilo tše dintši tšeo a ntiretšego tšona. O be a dula a re thuša ka nako ya maleba, gantši a dira seo ka nako ya gona. Le gona o mphile bagwera ba kgonthe bao e lego banna le basadi ba Bakriste ba therešo. Ba dula ba nthekga e bile ke mehlala e mebotse baneng ba ka.” *
Janet o re: “Ke tseba gore go Maleaki 2:16 Jehofa o re: ‘[Ke] hloile tlhalo.’ Tlhalo e dira gore molekane yo a se nago molato a ikwe a ekilwe kudu. Go šetše go fetile nywaga e mentši ga e sa le monna wa ka a ntlogetše, eupša ka dinako tše dingwe ke sa dutše ke lewa ke bodutu e bile ke ikwa ke se selo. Ge ke ikwa ka tsela yeo, ke leka go dira selo se itšego seo se ka holago motho yo mongwe, gomme seo le nna se dula se nthuša.” Ka go re’alo, Janet o fokotša dipelaelo tša gagwe ka go diriša melao ya motheo ya Beibele ya go phema go ipea lekatana. *—Diema 18:1.
Modimo ke “tatago ditšhiwana le moahloledi [goba, mošireletši] wa bahlologadi.” —Psalme 68:5
Janet gape o re: “Khomotšo ya ka e kgolokgolo ke e hwetša ka go tseba gore Modimo ke ‘tatago ditšhiwana le moahloledi [goba, mošireletši] wa bahlologadi.’ Le ka mohla a ka se re tlogele go etša ge monna wa ka a ile a re tlogela.” (Psalme 68:5) Janet o a tseba gore Modimo a ka se ke a re leka “ka dilo tše mpe.” Go fapana le seo, bohlale o bo fa ‘bohle kudu’ gomme o nea “matla a fetago a tlwaelegilego” go re thuša go lebeletšana le dipelaelo tša rena.—Jakobo 1:5, 13; 2 Bakorinthe 4:7.
Eupša go thwe’ng ge e ba re belaela ka ge bophelo bja rena bo le kotsing?
^ ser. 10 Bakeng sa go hwetša ditsela tše di oketšegilego tše šomago tša go lebeletšana le dipelaelo, bona lelokelelo la dihlogo tšeo di thomago letlakaleng la ka ntle leo le rego “Na o Laola Bophelo bja Gago?” tokollong ya Phafoga! ya July 2015 yeo e hwetšagalago Inthaneteng go www.jw.org/nso.


text:
Morero wa Modimo ka Rena ke Ofe?
GE O bala kuranta, o bogela thelebišene, goba o theetša radio, o bona le go kwa ditaba tše dintši tša bosenyi, dintwa le botšhošetši. Mohlomongwe gona bjale o a tlaišega ka baka la ge o babja goba ka gobane motho yo o mo ratago a hwile.
Ipotšiše gore:
Na se ke seo Modimo a nyakago gore se wele nna le ba lapa la ka?
Nka hwetša kae thušo ya go lebeletšana le mathata a ka?
Na mo lefaseng go tla ka gwa ba le khutšo ya kgonthe?
Beibele e araba dipotšišo tšeo ka mo go kgotsofatšago.
BEIBELE E RUTA GORE MODIMO O TLO DIRA DILO TŠE DI KGAHLIŠAGO MO LEFASENG.
Batho ba ka se sa kwa bohloko, ba tšofala goba go hwa.
—Kutollo 21:4
“Sehlotša se tlo taboga bjalo ka kgama.”
—Jesaya 35:6
“Mahlo a difofu a tla buduloga.”
—Jesaya 35:5
Bahu ba tla tsošwa.
—Johane 5:28, 29
Ga go na yo a tlago go babja.
—Jesaya 33:24
Batho ka moka ba tla hwetša dijo tše dintši.
—Psalme 72:16
HOLWA KE SEO BEIBELE E SE RUTAGO
Go ka ba bonolo go nagana gore seo o se badilego matlakaleng a sego kae a mathomo a puku ye ke toro feela. Eupša Modimo o holofeditše gore kgauswinyane o tla dira diphetogo tšeo mo lefaseng, gomme Beibele e hlalosa kamoo a tlago go di dira ka gona.
Beibele e hlalosa le dilo tše dingwe. E re botša dilo tšeo re swanetšego go di tseba e le gore re thabe e le ka kgonthe le go ipshina ka bophelo gona bjale. Anke o nagane go se nene ka dilo tšeo di go tshwenyago. Dilo tšeo di ka akaretša tšhelete goba mathata a lapa, bolwetši goba go hwelwa ke motho yo o mo ratago. Beibele e ka go thuša gore o lebeletšane le mathata a, e bile e ka go homotša ka go araba dipotšišo tše bjalo ka tše:
Re ka dira’ng gore re kgone go lebeletšana le mathata a rena?
Ke ka baka la’ng re ka kgodišega gore Modimo o tla dira dilo ka moka tšeo a di holofeditšego?
Taba ya gore o bala puku ye e bontšha gore o nyaka go tseba seo Beibele e se rutago. Puku ye e tla go thuša. Dirapa ka moka di na le dipotšišo tšeo di tlago go go thuša go kwešiša Beibele gakaone. Batho ba dimilione ba thabetše go ithuta Beibele le Dihlatse tša Jehofa. Re holofela gore le wena o tla thabela go ithuta le tšona. Anke Modimo a go šegofatše ge o dutše o ithuta seo Beibele e se rutago!


text:
THUŠO BAKENG SA LAPA | LENYALO
Kamoo o ka Bontšhago Tebogo
TLHOHLO
Go bontšha tebogo go bohlokwa bakeng sa gore lenyalo le atlege. Lega go le bjalo, banna le basadi ba bantši ga ba sa bona dika tše dibotse tša balekane ba bona; ga ba sa ba bontšha tebogo. Ka pukung ya Emotional Infidelity, moeletši yo mongwe o bolela gore banyalani ba bantši bao ba tlago go yena “ba tshwenyegile kudu ka seo se sa diregego [manyalong a bona] go feta go šetša seo se diregago. Ba tla ofising ya ka go tlo mpotša ka seo se swanetšego go fetoga, e sego seo se sa swanelago go fetoga. Phošo yeo yo mongwe le yo mongwe wa banyalani ba a e dirago ke go se bontšhe lerato ka go leboga.”
Wena le molekane wa gago le ka phema phošo yeo bjang?
SEO O SWANETŠEGO GO SE TSEBA
Go bontšha tebogo go ka fokotša mathata lenyalong. Ge monna le mosadi ba dira maiteko a go lemoga le go amogela dika tše dibotse tša yo mongwe le yo mongwe wa bona, gantši tswalano ya bona e a kaonefala. Gaešita le bothata bjo bogolo bo ka bonagala e se selo ge balekane ba bontšhana tebogo.
Bakeng sa basadi. Puku yeo go boletšwego ka yona pejana ya Emotional Infidelity e re: “Basadi ba bantši ba na le go hlokomologa gore banna ba rwele boima bjo bogolo bja go hlokomela lapa.” Ditšhabeng tše dingwe, bothata bjoo bo ka ba gona le malapeng ao monna le mosadi ba šomago ka bobedi.
Bakeng sa banna. Gantši banna ba tšeela fase maiteko ao basadi ba a dirago a go hlokomela lapa, e ka ba ka go šoma mošomo wa boiphedišo, go godiša bana goba go dira mešongwana ya ka gae. Fiona, * yo a nago le mengwaga e ka bago e meraro a nyetšwe, o re: “Ka moka re dira diphošo, ka gona ge ke dirile phošo ke nyama kudu. Ka gona ge monna wa ka a mpotša gore ke dirile gabotse selong se itšego, e ka ba ka mešongwana ya ka gae, ke lemoga gore o sa nthata go sa šetšwe mafokodi a ka. Gape seo se dira gore ke bone gore ke a thekgwa e bile ke ikwa ke thabile!”
Go fapana le seo, ge molekane a ikwa a sa tšeelwe godimo, seo se ka bea go botana ga banyalani kotsing. Mosadi yo a bitšwago Valerie o re: “Ge o ikwa o sa tšeelwe godimo ke molekane wa gago, go bonolo gore o gogelege go motho yoo a dirago gore o ikwe o tšeelwa godimo.”
SEO O KA SE DIRAGO
E ba šedi. Bekeng e latelago, šetša dika tše dibotse tša molekane wa gago. Gape, šetša dilo tšeo a di dirago e le gore dilo di sepele gabotse ka gae, e lego dilo tšeo mohlomongwe o bego o di tšeela fase go fihla ga bjale. Mafelelong a beke, ngwala lelokelelo la (1) dika tša molekane wa gago tšeo o di tšeela godimo le (2) dilo tšeo a di dirilego bakeng sa go hola lapa la lena.
Ke ka baka la’ng go nyakega gore motho a be šedi? Mosadi yo a bitšwago Erika o re: “Ka morago ga mengwaga e mmalwa le nyalane, o ka thoma go tšeela molekane wa gago fase. O thoma go se sa bona dilo tše dibotse tšeo a di dirago gomme wa šetša tšeo a sa di dirego.”
Ipotšiše gore: ‘Na ke tšeela fase go šoma ka thata ga molekane wa ka?’ Ka mohlala, ge e ba monna wa gago a lokiša dilo ka gae, na ga o mo leboge ka ge o tšea gore ke mošomo wa gagwe go dira bjalo? Ge e ba o le monna, na o nagana gore ga wa swanela go leboga maiteko a mosadi wa gago a go godiša bana ka ge o tšea gore o dira seo le kgale a swanetšego go se dira? Ipotše gore o nyaka go lemoga le go leboga maiteko ka moka
Leboga go tšwa pelong. Beibele ga e bolele feela gore re swanetše go leboga eupša e re: “Ipontšheng le le ba lebogago.” (Bakolose 3:15) Ka gona leka go itlwaetša go leboga molekane wa gago. Monna yo a bitšwago James o re: “Ge mosadi wa ka a leboga dilo tšeo ke di dirago, seo se dira gore ke šome ka thata gore ke be molekane yo kaone le go leka go oketša maiteko ao ke a dirago gore lenyalo la rena le atlege.”
Banna le basadi bao ba leboganago ba matlafatša segwera sa bona. Monna yo a bitšwago Michael o re: “Ke dumela gore manyalo a mantši nkabe a ile a phologa ge nkabe banyalani ba be ba šetša seo ba se ratago ka yo mongwe le yo mongwe wa bona. Ge go e ba le mathata, ga se gantši ba bego ba ka fediša lenyalo ka ge ba tla be ba gopoditšwe gantši ka dika tše dibotse tšeo ba nago le tšona.”
^ par. 9 Maina a mangwe a fetotšwe.
Ithute ka mo go Oketšegilego
PHAFOGA!
Ke Eng Seo Beibele e se Bolelago ka go Leboga?
Go hweditšwe gore go bontšha seka se go na le mehola e mentši. Seka se se ka go thuša bjang, le gona o ka ba le sona bjang?


text:
POTŠIŠO 2
Ke ka Baka la Eng ke Tshwenyega ka Gore ke Lebelelega Bjang?
O BE O TLA DIRA ENG?
Nagana ka boemo bjo: Ge Julia a itebelela seiponeng, o bona go nona feela. O ipotša gore: “Ke swanetše go fokotša mmele wa ka,” gaešita le ge batswadi ba gagwe le bagwera ba mmotša gore ke yo mosesane bjalo ka lehlokwa.
Morago bjale, Julia o ile a nagana ka go šomiša mekgwa ye e lego kotsi gore a fokotše “bonyenyane dikhilograma tše pedi le seripa.” O ile a nagana ka go ipolaiša tlala matšatši a mmalwa . . .
Ge nkabe o be o ikwa go swana le Julia, o be o tla dira’ng?
EMA GOMME O NAGANE!
Ga se phošo go tshwenyega ka gore o lebelelega bjang. Ge e le gabotse, Beibele e bolela gore banna le basadi ba bantšinyana, go akaretša Sara, Ragele, Abigaile, Josefa le Dafida e be e le ba babotse. Beibele e re mosadi yo a bitšwago Abishaga e be e le “yo mobotse kudu.”
Lega go le bjalo, bafsa ba bantši ba tshwenyega kudu ka gore ba lebelelega bjang. Seo se ka ba tlišetša mathata a magolo. Ela hloko mehlala ye e latelago:
Nyakišišong e nngwe go ile gwa boledišanwa le banenyana ba itšego gomme ba diperesente tše 58 ba be ba bolela gore ba nonne, mola e le gore e be e le ba e ka bago diperesente tše 17 bao ba nonnego.
Nyakišišong e nngwe go hweditšwe gore basadi ba e ka bago diperesente tše 45 bao ge e le gabotse ba bego ba otile ba be ba nagana gore ba nonne kudu!
E le ge ba nyaka go fokotša mmele, bafsa ba bangwe ba feleletša ba swere ke bolwetši bja anorexia, e lego bolwetši bjo bo beago bophelo kotsing bjo bo akaretšago go itima dijo.
Ge e ba o na le maswao a bolwetši bja anorexia goba mokgwa le ge e le ofe wa go se je gabotse, nyaka thušo. Thoma ka go ntšhetša motswadi wa gago sa mafahleng goba motho yo mongwe yo mogolo yo o mmotago. Beibele e re: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.”—Diema 17:17.
KAMOO O KA KAONEFATŠAGO KA GONA!
Ge e le gabotse, ke motho wa ka gare yo a dirago gore motho a ratege goba a se ratege. Nagana ka Abesalomo morwa wa Kgoši Dafida. Beibele e re:
“Go be go se na monna yo botse bja gagwe bo bego bo retega kudu go swana le bja Abesalomo. O be a se na bosodi.”
—2 Samuele 14:25.
Lega go le bjalo, lesogana le le be le ikgantšha, le rata maemo e bile e le moradia! Ka gona Beibele ga e bolele gabotse ka Abesalomo, e mo hlalosa e le monna yo a sa botegego ka tsela e feteletšego le yo a nago le lehloyo le lešoro.
Ke mo go kwagalago gore Beibele e re nee keletšo ye:
“Le apare semelo se sefsa.”
—Bakolose 3:10.
“Go ikgabiša ga lena e se be ga ka ntle . . . , eupša e be ga motho wa sephiring wa pelo.”
—1 Petro 3:3, 4.
Le ge e se phošo go nyaka go ba botse, sa bohlokwa kudu ke semelo sa gago. Ge nako e dutše e eya, dika tša gago tše dibotse di tla dira gore o ratege kudu go ba bangwe go feta go ba senatla goba go ba le letheka le lesesane! Ngwanenyana yo a bitšwago Phylicia o re: “Bobotse bo ka dira gore batho ba go bone ka pela, eupša batho ba tla gopola kudu seo o lego sona ka gare le dika tša gago tše dibotse.”
HLAHLOBA GORE O LEBELELEGA BJANG
Na gantši o nyamišwa ke tsela yeo o lebelegago ka yona?
Na o kile wa nagana ka go dira ophareišene ya gore o be botse goba ka go itima dijo ka mo go feteletšego e le gore o lokiše karolo yeo e sa go kgahlego ya mmele wa gago?
Ke’ng seo o bego o ka se fetoša mo go wena ge o be o ka kgona? (Swaya tšeo o bego o ka di fetoša.)
BOTELELE
BOIMA BJA MMELE
MORIRI
SEBOPEGO SA MMELE
SEFAHLEGO
MMALA WA LETLALO
Ge e ba o arabile ka ee dipotšišong tše pedi tša mathomo gomme wa swaya dilo tše tharo goba go feta moo potšišong ya boraro, nagana ka se: Go na le kgonagalo e kgolo ya gore ba bangwe ga ba go bone o sa kgahliše go etša kamoo wena o iponago ka gona. Go bonolo go feteletša dilo gomme wa tshwenyega kudu ka tsela yeo o lebelegago ka yona.


text:
Diphuthego tša Dihlatse tša Jehofa di Rulagantšwe Bjang?
Sehlopha sa bagolo se okamela phuthego e nngwe le e nngwe. Tikologo e bopša ke diphuthego tše e ka bago tše 20, mola selete se bopša ke ditikologo tše e ka bago tše 10. Nako le nako diphuthego di etelwa ke bagolo ba basepedi, bao ba bitšwago balebeledi ba tikologo le balebeledi ba dilete.
Sehlopha se Bušago seo se bopšago ke Dihlatse tša kgale seo gona bjale se šomago diofising tša ditšhabatšhaba tša Dihlatse tša Jehofa Brooklyn, New York se nea tlhahlo le ditaelo tšeo di theilwego Beibeleng.—Ditiro 15:23-29; 1 Timotheo 3:1-7.
Ithute ka mo go Oketšegilego
KE BOMANG BAO BA DIRAGO THATO YA JEHOFA LEHONO?
O tla Hwetša Eng Dibokeng tša Dihlatse tša Jehofa?
Re kopana gotee gore re ithute Mangwalo le go kgothatšana. O tla amogelwa ka borutho!
DIPOTŠIŠO TŠEO DI BOTŠIŠWAGO KUDU
Na Dihlatse tša Jehofa di na le Baruti Bao ba Lefšago?
Na le arogantšwe ka gore ba bangwe ke baruti gomme ba bangwe ke batho feela? Ke bomang e lego badiredi bao ba ineetšego?
DIBOKA
Ke Eng Seo se Diregago Holong ya Mmušo?
Iponele yona.


text:
MOROKAMI No. 5 2016 | O ka Hwetša Kae Khomotšo?
Ka moka re nyaka khomotšo, kudukudu dinakong tša mathata. Lelokelelong le la dihlogo go hlaloswa ka moo Modimo a neago khomotšo go batho bao ba lebeletšanego le mathata le diteko.
TABA YA LETLAKALA LA KA NTLE
Ka Moka re Nyaka go Homotšwa
O ka hwetša khomotšo kae ge o lebeletšane le manyami a go hwelwa goba mathata a tša maphelo, lenyalo goba mathata a mošomo?
TABA YA LETLAKALA LA KA NTLE
Kamoo Modimo a Neago Khomotšo
Mekgwa e mene yeo e ka thušago bao ba gateletšegile.
TABA YA LETLAKALA LA KA NTLE
Khomotšo Dinakong tša Mathata
Kamoo batho ba ilego ba hwetša thušo ge ba be ba tloga ba e hloka.
EKIŠA TUMELO YA BONA
“Ntwa ke ya Jehofa”
Ke eng seo se thušitšego Dafida go fenya Goliata? Re ka ithuta’ng kanegelong ya Dafida?
Na Dafida o Ile a lwa le Goliata
—e le ka Kgonthe?
Baswaya diphošo ba bangwe ba belaela ge eba taba ye e le therešo. Na ba nepile ka go dira bjalo?
BEIBELE E FETOŠA MAPHELO
Ke be ke Dula ke Galefile e Bile ke le yo Šoro
Ke eng seo se dirilego gore ntwadumela wa kua Mexico a nyake go fetoša semelo sa gagwe?
Beibele e Re’ng?
Batho ba na le dikgopolo tše di sa swanego ka Mmušo wa Modimo. Ka gona, ke eng seo ge e le gabotse Mangwalo a se rutago ka wona?
Dihlogo tše Dingwe tša Inthaneteng
Ke ka Baka La’ng ke Rapela? Na Modimo o tla Nkaraba?
Ge o rapela, go ithekgile ka wena gore Modimo a go arabe.


text:
PUKWANA YA SEBOKA SA BOPHELO LE BODIREDI BJA BOKRISTE July 2017
Dithero tša Mohlala
Thero ya mohlala ya makasine wa Morokami le ya go ruta batho therešo ya mabapi le tlaišego. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Na o na le Pelo ya Nama?
Pelo e tsena bjang tabeng ya go dira diphetho ka moaparo le go itokiša? Go bolela’ng go ba le pelo ya nama?
MAHUMO AO A LEGO KA LENTŠUNG LA MODIMO
Na o Phethagatša Seo o se Holofeditšego?
Re ithuta’ng go Kgoši Tsedekia mabapi le ditlamorago tša go se phethe seo re se holofeditšego?
MAHUMO AO A LEGO KA LENTŠUNG LA MODIMO
Ge Jehofa a re Lebaletše, na o a Lebala?
Ke mehlala efe ya ka Beibeleng yeo e bontšhago gore Jehofa o a lebalela? Tsela yeo Modimo a ilego a dirišana le Dafida, Manase le Petro, e re thuša bjang go tshepa gore o a re lebalela?
BOPHELO BJA BOKRISTE
Na o a Itebalela?
Ka dinako tše dingwe go thata go itebalela diphošo tšeo re di dirilego nakong e fetilego, gaešita le ge Jehofa a šetše a re lebaletše. Re ka thušwa ke’ng?
MAHUMO AO A LEGO KA LENTŠUNG LA MODIMO
Bogoši ke bja yo a Nago le Tshwanelo ya Molao
Jesu o phethagaditše bjang boporofeta bja Hesekiele bja mabapi le kgoši ye e nago le tshwanelo ya molao? Se se re ruta’ng ka Jehofa Modimo?
BOPHELO BJA BOKRISTE
Go Bontšha Mekgwa e Mebotse ge re Kokota
Ge re eme mojako, re ka lemoga gore beng ba dintlo ba re hlodimetše goba ba re theeditše. Re ka dira’ng go bontšha mekgwa e mebotse ge re kokota?
MAHUMO AO A LEGO KA LENTŠUNG LA MODIMO
Boporofeta bja go Fedišwa ga Motse wa Tiro bo Dira Gore re be le Kgodišego Lentšung la Jehofa
Boporofeta bja Hesekiele bja mabapi le go fedišwa ga Tiro bo ile bja phethagala ka botlalo.


text:
LEBI YA TŠWETŠOPELE YA MABOKGONI (SDL)
Na SDL ke eng?
Lebi ya Tšwetšopele ya Mabokgoni SDL ke lebi e gapeletšwago go tlhohleletša thuto le tšwetšopele mo Afrika Borwa gomme e lefelwa go ya ka tšhupamolato (bill) ya meputso ya mongmošomo.
Tšhelete ye e dirišwa go tlhabolla le go kaonafatša mabokgoni a bašomi.
Ke mang a swanetšego go lefela SDL?
Maele a Bohlokwa kudu: Moo mongmošomo a letetšego gore palomoka ya meputso e tlo feta R500 000 mo digweding tše di latelago tše 12, mongmošomo yoo o ba le maikarabelo a go lefela SDL.
Na mongmošomo o swanetše go tšea magato afe?
Bengmešomo ba ba lokolotšwe go se lefele SDL—
- Mongmošomo yo mongwe le yo mongwe wa setheo sa Mmušo wa setšhaba goba wa probense. (Bengmošomo ba ba swanetše go lekanyetša palo ya tšhelete ya go lekana le dilebi tše di swanetšego go lefelwa tša thuto le tlhatlho ya bašomi ba bona).
- Setheo se sengwe le se sengwe sa setšhaba goba sa probense, ge eba 80% goba go feta ya ditshenyagelo tša yona e lefetšwe thwii goba ga se e lefelwe thwii go tšwa tšheleteng yeo e boutetšwego ke Palamente. (Bengmošomo ba ba swanetše go lekanyetša palo ya tšhelete ya go lekana thutho le tlhahlo ya bašomi ba bona).
- Mokgatlo o mongwe le o mongwe wa kholego ya setšhaba (PBO), yeo e sa lefelego Motšhelo wa Letseno go ya ka Karolo ya 10(1) (cN) ya Molao wa Motšhelo wa Letseno No. 58 ya 1962/ Income Tax Act No.58 of 1962, yeo e swarago fela bobotlana bjo itšeng, botho, tlhokomelo ya tša maphelo, bodumedi, tumelo goba ditiro tša go khola setšhaba tša filosofi goba yeo e fanafo fela ka tšhelete go PBO gomme woo lengwalo la go se lefele le filwego ke ba Uniti ya Tokollo ya go se lefele Motšhelo (TEU).
- Masepala o mongwe le o mongwe wo o filwego setifikeiti sa tokollo ya go sefele yeo e filwego ke Tona ya tša Mešomo.
Mongmošomo yoo palomoka ya moputso o gapeletšago go lefela SDL (palo ya lebi) yeo e swanetšego go lefelwa/ka lebaka la bašomi ba ona ka nako ya dikgwedi tše 12 tše di latelago ya go se fete R500 000. Ge eba le ke lebaka la tokollo ya go se lefele lebi, mehuta ye ya bengmešomo e swanetše go ngwadiša go lefela SDL.
Na o swanetše go lefela bokae?
1% ya palomoka ya meputso ya bašomi (go akaretšwa ditefelo tša go šoma go feta tekanyo, tefelo ya boikhutšo, diponase, dikhomišine le ditefelo tše dikgolo).
Nomoro ya Tšhupetšo ya Tefelo e kgethegilego (PRN) e tlo tlaletšwa saruri ka go EMP201, gomme e tla dirišwa go kgokaganya tefelo ya maleba e dirilwego le tefelo ya taodišo ya EMP201.
Na e swanetše go lefelwa neng gape bjang?
E swanetše go lefelwa mo matšatšing a šupa ka mafelelong a kgwedi yeo tšhelete e gogilwego. Ge letšatši la mafelelo la tefelo le wela ka gare ga letšatši la maikhutšo a bohle la setšhaba goba mafelelong a beke, tefelo e swanetše go dirwa letšatši pele ga letšatši la maikhutšo a bohle la setšhaba goba mafelelong a beke.
- eFiling
- Tefelo ya elektroniki ka inthanete (EFT)
- Go lekala la setheo sa panka ya go dumelelwa, Ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ge ditefelo tša ditšheke tše dintši di dirilwe
- Lekaleng le itšeng la SARS, ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše dintši di dirilwe
Na go diragala eng ka Lebi ya SDL?
Dilebi di romelwa ka SETA
.
Na o hloka thušo?


text:
BAFSA BA A BOTŠIŠA
Nka Swaragana Bjang le Melao ya Batswadi ba ka?
Mohlomongwe o ka ba o tseba bafsa bao e lego dithaka tša gago bao ba sepelago bošego, bao ba aparago selo lege e le sefe seo ba se ratago le bao ba kgonago go ya kae goba kae le bagwera ba bona ka nako ya bona. Mohlomongwe batswadi ba bona ba swaregile kudu go ka lemoga seo bana ba bona ba se dirago.
Beibele e bontšha gore ye ga se tsela e botse ya go godiša bana. (Diema 29:15) Lefase le leo le se nago lerato le bakwa ke batho bao ba se nago taba le ba bangwe, bao bontši bja bona ba godišeditšwego malapeng ao a bego a tlogelela dilo.—2 Timotheo 3:1-5.
Go e na le gore o dume bafsa bao ba dumeletšwego go dira selo lege e le sefe seo ba se ratago, leka go lebelela melao ya batswadi ba gago e le bohlatse bja go bontšha gore ba a go rata le go tshwenyega ka wena. Ge ba go thibela go dira dilo tše itšego, ba ekiša Jehofa Modimo yo a boditšego batho ba gagwe gore:
“Ke tla dira gore o be le temogo gomme ka go ruta tsela yeo o swanetšego go sepela ka yona. Ke tla nea keletšo leihlo la ka le le go wena.”—Psalme 32:8.


text:
THUŠO BAKENG SA LAPA | GO GODIŠA NGWANA
Go Ruta Ngwana wa Gago ka tša Thobalano
TLHOHLO
Mengwagasomeng e sego kae e fetilego, batswadi ba be ba na le sebaka se se botse sa go ba ba pele ba go boledišana le barwa goba barwedi ba bona ka tša thobalano. Le gona, ba be ba kgona go hlalosa dilo ganyenyane-ganyenyane go ya ka mengwaga ya ngwana le dinyakwa tša gagwe.
Dilo tšeo ka moka di fetogile. Puku ya The Lolita Effect e re: “Bana ba bona melaetša ya tša thobalano e sa le ba banyenyane, gomme le mananeo a bana a gaketše tabeng ya go ba goketša ka tša thobalano.” Na mokgwa wo o mofsa o thuša bana goba o a ba gobatša?
SEO O SWANETŠEGO GO SE TSEBA
Dikgoketšo di gohle. Deborah Roffman o ngwadile pukung ya gagwe ya Talk to Me First gore “dipoledišano, dipapatšo, dimubi, dipuku, mantšu a dikoša, mananeo a thelebišene, melaetša, dipapadi, dipampiri tše dikgolo tša papatšo gotee le difouno le dikirini tša khomphutha [le] tšona di tletše ka tša thobalano. Tsela yeo batho ba bolelago ka yona le ditšhišinyo tšeo e sego tša maleba di dira gore bafsa ba bantši bao ba lego mahlalagading le bao ba sa tšwago go tsena mahlalagading go akaretša le bana ba banyenyane ba phethe ka gore thobalano e swanetše goba e le . . . selo sa bohlokwa kudu.”
Babapatši ba ka solwa ka tekanyo e itšego. Babapatši le borakgwebo ba kgothaletša le go rekiša diaparo tša bana tšeo di kgothaletšago thobalano. Ba tlwaetša bana e sa le ba banyenyane gore ba nagane kudu ka ponagalo ya bona. Puku ya So Sexy So Soon e re: “Barekiši ba a tseba gore bana ba nyaka go amogelwa le go swana le bagwera ba bona. Ka baka leo, barekiši ba ikhola ka sona seo. Ga se gore maikemišetšo a barekiši ke go kgothaletša bana thobalano” eupša “ke go ba goketša gore ba reke dilo tše difsa.”
Tsebo feela ga se ya lekana. Go swana le ge go na le phapano magareng ga go tseba kamoo koloi e šomago ka gona le go ba mootledi yo a nago le maikarabelo, go na le phapano magareng ga go tseba ka thobalano le go diriša tsebo yeo go dira diphetho tše bohlale.
Therešo ke gore: Lehono, go feta le ge e le neng pele, o swanetše go thuša bana ba gago go tlwaetša “matla a bona a go hlatha” e le gore ba kgone go ‘kgethologanya se se nepagetšego le se se fošagetšego.’
SEO O KA SE DIRAGO
Tšea kgato. Go sa šetšwe gore seo se ka bonagala se le thata goba bjang, amogela gore go boledišana le bana ba gago ka thobalano ke boikarabelo bja gago.—Molao wa motheo wa Beibele: Diema 22:6.
Ebang le dipoledišano tše kopana. Go e na le gore le be le poledišano e telele ka tša thobalano, mohlomongwe o ka diriša nako ya ge bobedi bja lena le tšea leeto ka koloi goba le dira mešongwana e itšego. E le go thuša ngwana wa gago gore a se tšhabe go bolela, mmotšiše dipotšišo tšeo di nyakago pono ya gagwe. Ka mohlala, go e na le go botšiša gore: “Na o kgahlwa ke dipapatšo tša thobalano?” O ka re: “O nagana gore ke ka baka la eng babapatši ba diriša diswantšho tše bjalo go rekiša dilo?” Ka morago ga gore ngwana wa gago a arabe, o ka botšiša gore: “Wena o ikwa bjang ka seo?”
Bolela le ngwana go ya ka mengwaga ya gagwe. Bana bao ba sa tsenago sekolo sa bomapimpana ba ka rutwa ka maina a maleba a ditho tša pelego, le kamoo ba ka itšhireletšago go bao ba gobošago ka tša thobalano. Ge ba dutše ba gola, bana ba ka rutwa ka dintlha tša motheo tša mabapi le go ba le bana. Ge ba tsena mahlalagading, ba swanetše go ba ba kwešiša ka mo go feletšego ka thobalano le ditlamorago tša yona.
Bea ditekanyetšo. Thoma go ruta ngwana wa gago—e sa le yo monyenyane—ka dika tše bjalo ka potego le tlhompho. Ke moka, ge le tlo boledišana ka tša thobalano, o tla ba o šetše o na le motheo woo o ka agago go wona. Gape, hlalosa ditekanyetšo tša gago ka tsela e kwagalago. Ka mohlala, ge e ba o tšea thobalano ya pele ga lenyalo e sa swanela, mmotše seo. Ke moka o hlalose lebaka leo ka lona e fošagetšego le go ba kotsi. Puku ya Beyond the Big Talk e re: “Bafsa bao ba tsebago gore batswadi ba bona ga ba dumelelane le taba ya gore bafsa ba be le thobalano, ga se gantši ba ka dirago thobalano.”
Bea mohlala. Phela ka ditekanyetšo tšeo o di rutago. Ka mohlala, na o a sega ge go dirwa metlae ka tša thobalano? Na o apara diaparo tšeo di kgothaletšago thobalano? Na o bapala ka maikwelo a lerato? Ditiro tše bjalo di ka dira gore ngwana wa gago a se kwe seo o nyakago go mo ruta sona.
Bolela ka yona gabotse. Thobalano ke mpho e tšwago go Modimo, gomme maemong ao a swanetšego, e lego lenyalong, e ka ba mothopo wa lethabo. (Diema 5:18, 19) Dira gore ngwana wa gago a tsebe gore ka nako e swanetšego a ka tla a thabela mpho yeo ntle le go tshwenyega ka ditlamorago tšeo di tlišwago ke thobalano ya pele ga lenyalo.


text:
Karolwana e Nngwe ya Bohlatse
Na go na le bohlatse bja baepi ba marope bjo bo dumelelanago le pego e nngwe ya Beibele? Ka 2014 sehlogo se sengwe ka makasineng wa Biblical Archaeology Review se ile sa botšiša potšišo e rego: “Ke batho ba bakae ka Beibeleng ya Seheberu bao ba hlatsetšwego ke baepi ba marope?” Go neilwe karabo e rego: “Bonyenyane ba 50!” Monna yo mongwe yo a bego a se gona maineng a batho bao ba bego ba ngwadilwe sehlogong seo ke Tatenai. Yena e be e le mang? Anke re hlahlobeng tema yeo a e kgathilego pegong ya Beibele.
Jerusalema e kile ya ba karolo ya Mmušo o mogolo wa Peresia. Motse woo o be o le tikologong yeo Baperesia ba bego ba e bitša gore ke ka mošola wa Noka ya Eforate, e lego ka bodikela bja Eforate. Ka morago ga gore Baperesia ba fenye Babilona, ba ile ba lokolla makgoba a Bajuda gomme ba a laela gore a age lefsa tempele ya Jehofa kua Jerusalema. (Esera 1:1-4) Lega go le bjalo, manaba a Bajuda a be a le kgahlanong le modiro woo gomme a latofatša Bajuda ka wona modiro wo gore ba be ba rabela kgahlanong le Peresia. (Esera 4:4-16) Nakong ya pušo ya Dario wa Pele (522-486 B.C.E.), mmuši wa Peresia yo leina la gagwe e lego Tatenai o ile a etelela pele go nyakišišeng ka taba yeo. Beibele e mmitša gore ke “mmuši . . . wa ka mošola wa Noka ya Eforate.”—Esera 5:3-7.
Diphaphathi tše dintši tša mongwalokgwaro tšeo di bego di na le leina la Tatenai di phologile ka ge mohlomongwe e be e le karolo ya tše dingwe tšeo di bolokilwego bobolokelong bja lapa la gagwe. Mongwalokgwaro woo o tswalanyago setho se sengwe sa lapa leo le motho yo mongwe yo go bolelwago ka yena ka Beibeleng, ke lengwalo la kholofetšo la ngwageng wa bo-20 wa pušo ya Dario wa Pele, ka 502 B.C.E. Mongwalokgwaro woo o hlaola hlatse yeo e bonego modiro wa Bajuda e le mohlanka wa “Tattannu, mmuši wa ka Mošola wa Noka,” e lego yena Tatenai yo go bolelwago ka yena ka pukung ya Beibele ya Esera.
Monna yo o be a kgatha tema efe? Ka 535 B.C.E., Korese yo Mogolo o ile a rulaganya lefsa dinaga tšeo a bego a di buša gore e be diprofense gomme e nngwe ya tšona e be e bitšwa Babilona le ka Mošola wa Noka. Ka morago, profense yeo e ile ya arolwa ka dikarolo tše pedi, gomme karolo e nngwe e ile ya bitšwa gore ke ka Mošola wa Noka. Karolo yeo e be e akaretša Coele-Syria, Fenikia, Samaria le Juda. Go ka direga gore mmuši wa karolo yeo o be a le Damaseko. Tatenai o ile a buša tikologong yeo go tloga mo e ka bago ka 520 go fihla ka 502 B.C.E.
Ka morago ga gore Tatenai a ye Jerusalema go yo nyakišiša ka tatofatšo ya gore Bajuda ba a rabela, o ile a begela Dario gore Bajuda ba boletše gore ba be ba laetšwe ke Korese go aga lefsa tempele ya Jehofa. Dinyakišišo tšeo di ilego tša dirwa bobolokelong bja ka mošate di ile tša hlatsela taba yeo. (Esera 5:6, 7, 11-13; 6:1-3) Ka gona, Tatenai o ile a laelwa gore a se šitiše modiro wa Bajuda, gomme o ile a theetša.—Esera 6:6, 7, 13.
Ga go pelaelo gore “mmuši Tatenai wa ka mošola wa Noka ya Eforate” ga go na selo sa bohlokwa seo a se fihleletšego historing. Lega go le bjalo, ela hloko gore Mangwalo a bolela ka yena le go mmitša ka leina la maleba. Ntlha yeo e re nea karolwana e nngwe ya bohlatse bja gore boepi bja marope bo thekga go nepagala ga histori yeo e lego ka Beibeleng.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.
MOROKAMI
Kanegelo e Bohlokwa
Ga go na puku e nngwe yeo e ilego ya tutuetša ditumelo tša batho ba bantši kudu ka nako e telele gakaakaa. Eupša na Beibele e ka botwa?


text:
“Lentšu la Modimo . . . ke le Matla”
“Lentšu la Modimo le a phela e bile ke le matla.”—BAHEB. 4:12.
DIKOPELO: 114, 113
1. Ke ka baka ka la’ng re kgodišegile gore Lentšu la Modimo le na le matla? (Bona seswantšho se se lego ka mo godimo.)
KA GE re le batho ba Jehofa, re kgodišegile gore Lentšu la Modimo, e lego molaetša wo a o ngwaletšego batho, “le a phela e bile ke le matla.” (Baheb. 4:12) Ba bantši ba rena re na le bohlatse bja gore Beibele e na le matla a go fetoša maphelo ge re nagana gore re be re le batho ba mohuta mang pele re ithuta Beibele. Ba bangwe ba bana babo rena le dikgaetšedi e be e le mahodu, makgoba a diokobatši goba ba phela ka tsela e gobogilego. Ba bangwe e be e le bahumi eupša ba ikwa ba hlaela selo se itšego maphelong a bona. (Mmo. 2:3-11) Ka mehla batho bao ba bego ba feletšwe ke kholofelo bophelong ba ile ba hwetša morero wa bophelo ba thušwa ke matla a Lentšu la Modimo. Ga go pelaelo gore o thabetše go bala diphihlelo tše dintši tša mabapi le taba ye dihlogong tša Morokami tšeo di rego, “Beibele e Fetoša Maphelo.” Le gona o lemogile gore gaešita le ka morago ga gore re amogele therešo ya Mangwalo, ka moka ga rena re tšwela pele re kaonefatša maphelo a rena re diriša Lentšu la Modimo.
2. Lekgolong la pele la mengwaga, Lentšu la Modimo le ile la bontšha bjang gore le na le matla?
2 Na re swanetše go makatšwa ke gore batho ba bantši lehono ba dirile diphetogo tše dikgolo maphelong a bona ka baka la go ithuta Lentšu la Modimo? Le gatee! Diphihlelo tše bjalo di re gopotša ka bana babo rena le dikgaetšedi ba lekgolong la pele la mengwaga, bao ba bego ba na le kholofelo ya go yo phela legodimong. (Bala 1 Bakorinthe 6:9-11.) Ka morago ga gore moapostola Paulo a bolele ka mohuta wa batho bao ba ka se jego bohwa bja Mmušo wa Modimo, o okeditše ka gore: “Seo ke se ba bangwe ba lena le bego le le sona.” Eupša Lentšu la Modimo le moya wa gagwe o mokgethwa di be di thušitše batho bao go lahla mekgwa yeo e mebe. Gaešita le ka morago ga ge ba fetogile Bakriste, ba bangwe ba bona ba ile ba swanelwa ke go lwantšha mekgwa yeo e bego e thulana le Mangwalo. Beibele e re botša ka Mokriste yo mongwe yo a tloditšwego wa lekgolong la pele la mengwaga yo a ilego a swanelwa ke gore a kgaolwe ka phuthegong; yoo ka morago a ilego a bušetšwa. (1 Bakor. 5:1-5; 2 Bakor. 2:5-8) Na ga re ikwe re matlafala ge re nagana ka mathata a fapafapanego ao badumedigotee le rena ba kilego ba kopana le wona le go a fenya ka thušo ya Lentšu la Modimo?
3. Re tlo ithuta ka’ng sehlogong se?
3 Ka ge Lentšu la Modimo e le sedirišwa se matla kudu e bile re na le lona, re swanetše go le diriša ka bokgwari bjo bogolo. (2 Tim. 2:15) Ka baka leo, sehlogong se re tlo ithuta kamoo re ka dirišago matla a Lentšu la Modimo (1) maphelong a rena, (2) ge re le tšhemong le (3) ge re ruta re le sethaleng. Dikgopotšo tše di tlo re thuša go bontšha Tatago rena wa legodimong gore re a mo rata le go mo leboga, yena yo a re rutago gore re holege.—Jes. 48:17.
MAPHELONG A RENA
4. (a) Re swanetše go dira’ng ge e ba re nyaka gore Lentšu la Modimo le re thuše go kaonefatša maphelo a rena? (b) Ke’ng seo wena o se dirago gore o kgone go bala Beibele ka mehla?
4 Ge e ba re nyaka gore Lentšu la Modimo le re thuše go kaonefatša maphelo a rena, re swanetše go le bala ka mehla, gomme ge e ba go kgonega, re le bale letšatši le lengwe le le lengwe. (Josh. 1:8) Ke therešo gore ba bantši ba rena re dula re swaregile. Lega go le bjalo, ga se ra swanela go dumelela selo le ge e le sefe—gaešita le maikarabelo a bohlokwa—se re šitiša go bala Beibele ka mehla. (Bala Baefeso 5:15, 16.) Bahlanka ba bantši ba Jehofa ba hweditše mekgwa yeo e ba thušago go bala Beibele letšatši le lengwe le le lengwe, e ka ba mesong, mosegare goba mantšiboa. Ba ikwa go swana le mopsalme yo a ngwadilego gore: “Molao wa gago ke o rata gakaakang! Ke nagana ka wona letšatši ka moka.”—Ps. 119:97.
5, 6. (a) Ke ka baka la’ng go naganišiša go le bohlokwa? (b) Tsela e botse ya go naganišiša ke efe? (c) Wena o hotšwe bjang ke go bala Lentšu la Modimo le go naganišiša ka seo o se balago?
5 Go tlaleletša tabeng ya go bala Beibele, go bohlokwa gore re naganišiše ka seo re se balago. (Ps. 1:1-3) Ke feela ge re dira seo moo re tlago go kgona go diriša bohlale bja Beibele maphelong a rena. Go sa šetšwe gore re bala Lentšu la Modimo re diriša eng, morero wa rena e swanetše go ba gore seo re se balago se re kgome dipelo.
6 Tsela e botse ya go naganišiša ka seo re se balago ke efe? Ba bantši ba re go a thuša go ema ganyenyane ka morago ga go bala ditemana tše itšego tša Mangwalo gomme wa ipotšiša dipotšišo tša go swana le tše di rego: ‘Se se mpotša’ng ka Jehofa? Na ke šetše ke diriša molao wa motheo wo o lego ditemaneng tše tša Beibele bophelong bja ka? Nka kaonefatša kae?’ Ge re rapela pele re bala Lentšu la Modimo e bile re naganišiša ka seo re se balago, re tlo tutueletšega go diriša keletšo ya lona ka botlalo maphelong a rena. Ee, re tla diriša matla a lona maphelong a rena ka mo go feletšego!—2 Bakor. 10:4, 5.
GE O LE TŠHEMONG
7. Re ka bontšha bjang gore re diriša Lentšu la Modimo gabotse ge re le tšhemong?
7 Ke’ng seo se ka re thušago go diriša Lentšu la Modimo gabotse tšhemong? Selo sa pele ke gore re le diriše ka botlalo ge re bolela le batho le ge re ba ruta. Ngwanabo rena yo mongwe o beile ditaba ka tsela ye. O itše: “Ge go ka direga gore o šome tšhemo le Jehofa, na o tla nyaka gore e be wena o dulago o bolela, goba na o tla dumelela Jehofa gore e be yena a bolelago?” Ntlha ya gagwe ke efe? Ke gore ge re balela batho ditemana ka go lebanya go tšwa Lentšung la Modimo ge re le tšhemong, re dumelela Jehofa gore e be yena a bolelago le beng ba dintlo. Lengwalo leo le opago kgomo lenaka le tla kgoma motho pelo go feta selo le ge e le sefe seo rena re ka se bolelago. (1 Bathes. 2:13) Ka gona ipotšiše gore: ‘Ge ke botša motho yo a itšego ditaba tše dibotse, na ke dula ke tsoma sebaka sa go mmalela temana go tšwa ka Lentšung la Modimo?’
8. Ke ka baka la’ng go fo balela batho Mangwalo ge re le tšhemong go se gwa lekana?
8 Ge re botša batho ditaba tše dibotse, ga se gwa lekana go fo ba balela ditemana tša Beibele. Ke ka baka la’ng re re’alo? Ke ka gobane batho ba bantši ba tseba ganyenyane ka Beibele gomme ba bangwe ga ba tsebe selo ka yona. Go be go le bjalo le lekgolong la pele la mengwaga, gomme go sa dutše go le bjalo le lehono. (Baroma 10:2) Ka gona ga se ra swanela go ipotša gore motho o tla kwešiša seo temana e itšego e se bolelago feela ka gobane re mmaletše yona. Re swanetše go arola dikgopolo tša motheo temaneng yeo re e badilego—mohlomongwe ka go bušeletša mantšu a motheo—le go hlalosa seo di se bolelago. Ge re ka dira bjalo, re ka thuša batheetši ba rena gore molaetša wa Lentšu la Modimo o ba fihlelele menagano le dipelo.—Bala Luka 24:32.
9. Re ka rola mangwalo bjang ka tsela yeo e tlago go thuša batho gore ba hlomphe Beibele? Nea mohlala.
9 Le gona re swanetše go rola mangwalo ka tsela yeo e tlago go thuša batho go hlompha Beibele. Ka mohlala, re ka re: “Anke re kwe seo Mmopi wa rena a se bolelago tabeng ye.” Ge re bolela le motho yo a sa tsenego kereke, re ka re: “Ekwa seo Mangwalo a Makgethwa a se bolelago.” Goba ge e ba re bolela le motho yo a se nago taba le kereke re ka re: “Na o kile wa kwa ka seema se sa bogologolo?” Re swanetše go lebelela maemo a motho yo mongwe le yo mongwe gomme re dire gore thero ya rena e swanele maemo ao a gagwe.—1 Bakor. 9:22, 23.
10. (a) Anega phihlelo yeo ngwanabo rena yo a itšego a bilego le yona. (b) Wena o bone bjang gore Lentšu la Modimo le na le matla ge o be o le tšhemong?
10 Ba bantši ba hweditše gore go šomiša Lentšu la Modimo ge ba le tšhemong go ba le mafelelo a mabotse kudu mothong yo ba boledišanago le yena. Nagana ka mohlala o latelago. Ngwanabo rena yo mongwe o ile a dira leeto la go boela go mokgalabje yo a itšego yoo a badilego dimakasine tša rena ka mengwaga e mentši. Go e na le gore ngwanabo rena yoo a no mo nea Morokami o mofsa wo a bego a mo tlišeditše wona, o ile a mmalela lengwalo leo le lego ka makasineng woo. O ile a mmalela 2 Bakorinthe 1:3, 4 yeo e rego: ‘Tate wa dikgaugelo le Modimo wa khomotšo yohle, o re homotša ditlaišegong tša rena tšohle.’ Lengwalo leo le ile la kgoma pelo ya mokgalabje yoo moo a ilego a kgopela ngwanabo rena gore a le bale gape. O ile a bolela gore yena le mosadi wa gagwe ke kgale ba nyaka go homotšwa, gomme ga bjale o ile a thoma go thabela molaetša wa Beibele. Na o a bona gore Lentšu la Modimo le na le matla a go kgoma dipelo tša batho tšhemong?—Dit. 19:20.
GE O RUTA O LE SETHALENG
11. Bana babo rena bao ba rutago ba le sethaleng ba na le boikarabelo bofe?
11 Ka moka ga rena re thabela go ba gona dibokeng le dikopanong tše dikgolo le tše dinyenyane. Morero o mogolo wa go ya moo ke go yo rapela Jehofa. Le gona re holwa kudu ke thuto e botse yeo re e newago moo. Dipokanong tše bjalo, bana babo rena bao ba rutago ba le sethaleng ba neilwe tokelo e kgolo kudu. Ka baka leo, ba swanetše go lemoga gore ba na le boikarabelo bjo bogolo kudu. (Jak. 3:1) Ka mehla ba swanetše go kgonthišetša gore seo ba se rutago se tšwa ka Lentšung la Modimo. O ka diriša bjang ka bokgwari matla a Lentšu la Modimo ge o nea polelo?
12. Seboledi se ka kgonthišetša bjang gore polelo ya sona e thekgwa ke Mangwalo?
12 Kgonthišetša gore polelo ya gago e thekgwa ke Mangwalo. (Joh. 7:16) Se se bolela’ng? Sa pele, o se ke wa dumelela selo le ge e le sefe—e ka ba diphihlelo, dipapišo goba gaešita le mokgwa wa gago wa go nea polelo—di šira goba di tloša tlhokomelo ya batheetši ditemaneng tša Beibele tšeo o di balago. Le gona gopola gore go fo balela batheetši ditemana tše dintši ga go bolele gore o ruta go tšwa Mangwalong. Ge e le gabotse, go diriša mangwalo a mantši go ka dira gore batheetši ba feleletše ba sa gopole le letee la mangwalo ao. Ka baka leo, kgetha ka kelohloko mangwalo a motheo polelong ya gago, iphe nako e lekanego ya go a bala, go a hlalosa, go dira dipapišo ka wona le go bontšha kamoo a re thušago ka gona. (Neh. 8:8) Ge kabelo ya gago e theilwe thulaganyong ya polelo yeo e tšwago mokgatlong, bala thulaganyo yeo ya polelo le mangwalo a yona ka moka. Lwela go kwešiša kamoo dikgopolo tšeo di lego polelong yeo di tswalanago ka gona le mangwalo ao a bontšhitšwego moo. Ka morago ga moo, diriša mangwalo ao o kgethago go a bala go ruta batheetši seo se lego polelong yeo. (O ka hwetša dintlha tšeo di ka go thušago tabeng ye go thuto 21 go ya go 23, ka pukung ya Holwa ke Thuto ya Sekolo sa Bodiredi sa Pušo ya Modimo.) Go feta dilo ka moka, kgopela Jehofa ka thapelo gore a go thuše go ruta batheetši ditherešo tša bohlokwa tšeo di lego ka Lentšung la gagwe.—Bala Esera 7:10; Diema 3:13, 14.
13. (a) Kgaetšedi yo mongwe o ile a kgongwa pelo bjang ke go dirišwa ga mangwalo dibokeng? (b) Tsela yeo diboledi di hlalosago Mangwalo ge di ruta, wena e go hotše bjang?
13 Kgaetšedi yo mongwe kua Australia o ile a kgongwa pelo ke tsela yeo diboledi di bego di hlalosa mangwalo ka yona dibokeng. Gaešita le ge a godišitšwe gabohloko, o ile a amogela molaetša wa Beibele gomme a neela bophelo bja gagwe go Jehofa. Lega go le bjalo, kgaetšedi yo o be a thatafalelwa ke go amogela gore Jehofa o a mo rata. Eupša ge nako e dutše e eya, o ile a dumela gore Jehofa o a mo rata. Go tlile bjang gore a dumele seo? Ka letšatši le lengwe o ile a naganišiša ka le lengwe la mangwalo ao a ilego a balwa dibokeng, gomme a tswalanya lengwalo leo le ditemana tše dingwe tša Beibele. * Na le wena o kile wa kgongwa pelo ke tsela yeo Lentšu la Modimo le ilego la dirišwa ka yona dibokeng le dikopanong tše dikgolo le tše dinyenyane?—Neh. 8:12.
14. Re ka bontšha bjang gore re leboga Lentšu la Jehofa?
14 Na ga re leboge Jehofa ge a re neile Lentšu la gagwe e lego Beibele? Ga se feela gore Jehofa o re neile Lentšu la gagwe ka lerato, eupša o bile o phethagaditše kholofetšo ya gagwe ya gore le tla dula le le gona. (1 Pet. 1:24, 25) Ka gona, re swanetše go bala Lentšu la Modimo ka mehla, re phele ka go dumelelana le seo le re botšago sona, e bile re le šomiše ge re thuša ba bangwe. Ge re dira bjalo, re tla ba re bontšha gore re rata letlotlo le leo le tšwago go Modimo le go le leboga. Sa bohlokwa le go feta, re tla ba re bontšha gore re rata Mongwadi wa lona e lego Jehofa Modimo le go mo leboga.
^ par. 13 Bona lepokisi le le rego, “ Nako ya Diphetogo.”


text:
KAROLO 9
Paradeise e tla tla Neng?
Mathata ao a lego lefaseng a bontšha gore Mmušo wa Modimo o tla tloga o tšea kgato. Luka 21:10, 11; 2 Timotheo 3:1-5
Beibele e boletše e sa le pele ka dilo tše dintši tšeo di diregago lehono. E boletše gore batho e be e tla ba barati ba tšhelete, ba go se kwe batswadi, ba bogale le ba ratago maipshino.
Go be go tla ba le ditšhišinyego tše dikgolo tša lefase, dintwa, tlhaelelo ya dijo le malwetši a apareditšego. Dilo tše di a direga mo nakong ye.
Le gona, Jesu o boletše gore ditaba tše dibotse tša Mmušo di be di tla bolelwa lefaseng ka moka.—Mateo 24:14.
Mmušo o tla fediša bokgopo ka moka. 2 Petro 3:13
Jehofa o tla fediša batho ba kgopo kgauswinyane.
Sathane le batemona ba tla otlwa.
Bao ba theetšago Modimo ba tla phologela lefaseng le lefsa la go loka, moo go ka se sa hlwago go eba le poifo, e lego lefase leo go lona batho ba botanago le go ratana.


text:
Na Dihlatse tša Jehofa di Kgotlelela Madumedi a Mangwe?
Re latela keletšo ya Beibele ya gore re “hlomphe motho yo mongwe le yo mongwe”—go sa šetšwe ditumelo tša gagwe tša bodumedi. (1 Petro 2:17, Today’s English Version) Ka mohlala, dinageng tše dingwe go na le Dihlatse tša Jehofa tše diketekete. Lega go le bjalo, ga re leke go gapeletša boradipolotiki goba bahlami ba melao gore ba šitiše goba ba thibele seo madumedi a mangwe a se dirago. Le gona ga re gapeletše mmušo gore o hlame melao ya gore batho ka moka ba phele go swana le rena le go dumela seo re se dumelago. Go e na le moo, re swara madumedi a mangwe ka tsela yeo re letetšego gore a re sware ka yona.—Mateo 7:12.


text:
PHAFOGA!
No. 3 2017 | Na Ruri Beibele e tšwa go Modimo?
MOROKAMI
No. 3 2017 | Banamedi ba Bane ba Dipere—Go Kata ga Dipere tša Bona go go Kgoma Bjang?
Dihlatse tša Jehofa—Re Bomang?
Re tšwa ditšong tše di fapafapanego e bile re bolela maleme a mantši kudu, eupša re kopantšwe ke dipakane tšeo di swanago. Ka godimo ga tšohle, re nyaka go godiša Jehofa Modimo wa Beibele yoo e lego Mmopi wa dilo ka moka. Re dira sohle seo re ka se kgonago go ekiša Jesu Kriste e bile re ikgantšha ka go bitšwa Bakriste. Ka mehla yo mongwe le yo mongwe wa rena o fetša nako a thuša batho go ithuta ka Beibele le ka Mmušo wa Modimo. Ka baka la ge re nea bohlatse goba re bolela ka Jehofa Modimo le Mmušo wa gagwe, re tsebja re le Dihlatse tša Jehofa.
Fetleka Wepesaete ya rena. Bala Beibele Inthaneteng. Ithute ka mo go oketšegilego ka rena le ka ditumelo tša rena.


text:
August 28–September 3
Hesekiele 39-41
Kopelo 107 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Pono ya Hesekiele ya Mabapi le Tempele le Kamoo e re Kgomago ka Gona”: (10 mets.)
Go Epa Matlotlo a Moya: (8 mets.)
Hes 39:7—Ge batho ba bona Modimo molato bakeng sa go hloka toka, ba goboša leina la gagwe bjang? (w12 9/1 21 ¶2)
Hes 39:9—Ka morago ga Haramagedone, go tla dirwa’ng ka didirišwa tša ntwa tša ditšhaba? (w89 8/15 14 ¶20)
Mmalo wa Beibele wa beke ye o go rutile’ng ka Jehofa?
Ke matlotlo afe a mangwe a moya ao o a hweditšego mmalong wa Beibele wa beke ye?
-
Mmalo wa Beibele: (4 mets. goba ka tlase ga moo) Hes 40:32-47
DIRA SOHLE BODIREDING
Leeto la Pele: (2 mets. goba ka tlase ga moo) fg thuto 1 ¶1—Thoma ka go dira eka o bontšha mong wa ntlo bidio yeo e rego, Na o ka Rata go kwa Ditaba tše Dibotse? O se bapale bidio ye. Nea mong wa ntlo poroutšha ya Ditaba tše Dibotse.
Leeto la go Boela: (4 mets. goba ka tlase ga moo) fg thuto 1 ¶2—Bolela seo le tlago go ithuta sona ge o boa.
Thuto ya Beibele: (6 mets. goba ka tlase ga moo) fg thuto 1 ¶3-4
BOPHELO BJA BOKRISTE
“Nka tla ka Tšea Neng Gape Bobulamadibogo bja go Thuša?”: (15 mets.) Poledišano. Bapala bidio yeo e rego, Jehofa o Nthuša Gore ke Kgone go Dira mo e ka Bago Selo le ge e le Sefe.
Thuto ya Beibele ya Phuthego: (30 mets.) kr kgao. 17 ¶1-9
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 92 le Thapelo


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Petro 1:1-21
1 Nna Simone Petro mohlanka+ le moapostola+ wa Jesu Kriste, ke ngwalela bao ba hweditšego tumelo yeo e lego bohlokwa go swana le ya rena+ ka toko+ ya Modimo wa rena le Mophološi Jesu Kriste, ke re:+2 Eka le ka okeletšwa+ botho bjo bogolo bja Modimo le khutšo ka tsebo+ e nepagetšego ya go tseba Modimo le Jesu Morena wa rena,3 gobane ka matla a gagwe a bomodimo re neilwe dilo tšohle tše di nyakegago gore re phele+ bophelo bja boineelo go Modimo+ ka tsebo e nepagetšego ya yo a re biditšego+ ka letago+ le bokwala.4 Ka dilo tše o re neile dikholofetšo tše bohlokwa le tše dikgolo kudu,+ gore ka tšona le be le dika+ tša Modimo,+ ka ge le phonyokgile kgobogo ya lefase+ yeo e tšweletšwago ke kganyogo e sa laolegego.5 Ka lona lebaka le, dirang boiteko bjohle bjo matla+ gore tumelong ya lena le oketšeng bokwala,+ bokwaleng bja lena le oketše tsebo,+6 tsebong ya lena le oketše boitshwaro, boitshwarong+ bja lena le oketše kgotlelelo, kgotlelelong ya lena le oketše boineelo go Modimo,+7 boineelong bja lena go Modimo le oketše borutho bja borwarre gomme boruthong bja lena bja borwarre le oketše lerato.+8 Gobane ge dilo tše di le gona go lena di bile di falala, di tla le thibela gore le se ke la ba ba sa šomego goba ba sa enywego+ mabapi le tsebo e nepagetšego ya go tseba Morena wa rena Jesu Kriste.9 Gobane ge e ba dilo tše di se gona mothong, gona o foufetše, o ponyeditše seetša mahlo+ gomme o lebetše+ gore o hlwekišitšwe+ dibeng tša gagwe tša kgalekgale.10 Ka lebaka le bana bešo, dirang sohle se le ka se kgonago gore le kgonthišetše go bitšwa+ le go kgethwa+ ga lena; gobane ge e ba le tšwela pele le dira dilo tše, gona le ka se ke la palelwa le ka mohla.+11 Ge e le gabotse, ka yona tsela ye le tla abelwa ka mo go humilego go tsena+ mmušong o sa felego+ wa Morena le Mophološi wa rena Jesu Kriste.+12 Ka lebaka le ke tla ikemišetša ka mehla go le gopotša+ dilo tše, gaešita le ge le di tseba le bile le tieletše therešong+ yeo e lego gona ka go lena.+13 Eupša ke bona go lokile gore ge feela ke sa le mo mmeleng wo wa ka wo o etšago taberenakele,+ ke le phafoše ka dikgopotšo,+14 ka ge ke tseba gore taberenakele ya ka e kgauswi le go tlošwa,+ go etša ge Morena wa rena Jesu Kriste le yena a mpoditše.+15 Ka gona ka mehla ke tla dira sohle se nka se kgonago e le gore ka morago ga ge ke tlogile,+ le kgone go ikgopotša dilo tše.16 Aowa, ga se ra le tsebiša matla le go ba gona ga Morena wa rena Jesu Kriste+ ka go latela dikanegelo tša maaka+ tšeo di hlamilwego ka bokgoni, eupša e bile ka go ba dihlatse tše di bonego ka mahlo tša bogolo bja gagwe bjo bogolo kudu.+17 Gobane o amogetše kgodišo le letago+ go Modimo Tate, ge mantšu a go swana le a a be a lebišwa go yena ka letago le legolo a re: “Yo ke morwa wa ka, morategi, yo nna ka noši ke kgahlwago ke yena.”+18 Ee, mantšu a re a kwele+ a etšwa legodimong ge re be re na le yena thabeng e kgethwa.+19 Ka baka leo, re kgonthišeditšwe+ ka matla lentšu la boporofeta;+ le dira gabotse ge le le ela hloko go etša lebone+ le le bonegilego lefelong la leswiswi, (go fihla ge go esa gomme naledi ya mosegare+ e hlaba) dipelong tša lena.20 Gobane sa pele le tseba gore ga go boporofeta bja Lengwalo bjo bo tšwago tlhathollong le ge e le efe ya motho.+21 Gobane boporofeta ga se bja ka bja tlišwa ke go rata ga motho,+ eupša batho ba boletše se se tšwago go Modimo+ ge ba be ba šušumetšwa ke moya o mokgethwa.+


text:
POTŠIŠO 7
Nka Dira Eng ge ke Gapeletšwa go Dira Thobalano?
O BE O TLA DIRA ENG?
Bona ka leihlo la kgopolo tiragalo ye: Heather o na le dikgwedi tše pedi feela a ratana le Mike, eupša Heather o ikwa eka ke kgale a mo tseba. Ba dula ba romelana melaetša, ba fetša diiri tše dintši ba bolela founong, le gona ba kgona go tseba seo yo mongwe a se naganago le pele a ka se bolela! Eupša ga bjale Mike ga a sa nyaka gore ba felele moo.
Dikgweding tše pedi tša ge ba ratana, Mike le Heather ba be ba no swarana ka matsogo le go khisana. Heather ga a nyake go feta mo. Le gona ga a nyake go kgaogana le Mike. Mike ke yena feela a mo dirago gore a ikwe a le botse e bile a ratwa kudu. E bile o ipotša gore: ‘Nna le Mike re a ratana . . .’
Ge e ba o gotše ka mo go lekanego gore o ka ratana gomme o le boemong bja Heather, o be o tla dira’ng?
EMA GOMME O NAGANE!
Ge o ka taboga mohlareng gomme wa leka go fofa bjalo ka nonyana, o tlo gobala ka ge o tla ba o tshetše molao wa tlhago. Ka mo go swanago, ge o ka se latele molao wa boitshwaro wo o rego, “le ile bootswa [goba, thobalano pele ga lenyalo],” o tla ba le ditlamorago tše di sa kgahlišego.
Ditlamorago tša go se latele molao woo ke dife? Beibele e re: “Yo a tlwaetšego go dira bootswa o direla mmele wa gagwe sebe.” (1 Bakorinthe 6:18) Na seo ke nnete?
Ee, banyakišiši ba hweditše gore bafsa ba bantši bao ba dirilego thobalano pele ga lenyalo ba lebeletšana le tše dingwe tša ditlamorago tše di latelago:
KGATELETŠEGO. Bafsa ba bantši bao ba dirilego thobalano pele ga lenyalo ba re ba itshotše kudu ka morago.
GO SE TSHEPANE. Ka morago ga go robalana, yo mongwe le yo mongwe o ipotšiša gore: ‘O robetše le mang o mongwe ntle le nna?’
GO NYAMA. Banenyana ba bantši ka pelong ba a tseba gore ba nyaka motho yo a tlago go ba šireletša, e sego wa go raloka ka bona. Le gona bašemane ba bantši ga ba sa kgahlwa ke ngwanenyana ka morago ga gore ba robale le yena.
Therešo e sa fetogego ke gore: Ge o ka dumela go dira thobalano pele ga lenyalo, o tla dula o inyatša ka ge o tla be o lahlegetšwe ke selo sa bohlokwa kudu. (Baroma 1:24) Mmele wa gago o bohlokwa kudu gore o ka o fa motho yo mongwe!
Bontšha gore o ka kgona go ‘ila bootswa.’ (1 Bathesalonika 4:3) Ka gona, ge ka letšatši le lengwe o ka nyala goba wa nyalwa, o tla dira thobalano. O tla e thabela kudu, o se na dipelaelo, o sa itshole le go se itshepe, tšeo gantši e lego ditlamorago tša thobalano ya pele ga lenyalo.
O NAGANA ENG?
Na motho yo a tlogago a go rata a ka go kweša bohloko mmeleng le maikwelong?
Na motho yo a tlogago a go rata a ka nyaka gore o senye tswalano ya gago le Modimo?
—Baheberu 13:4.


text:
Go Šetše go Agilwe Diholo tša Mmušo tše 1 000, e Bile go sa Agwa tše Dingwe
Ka August 2013, Dihlatse tša Jehofa kua Philippines di dirile semaka ge di fetša go aga Holo ya Mmušo ya bo-1 000 lenaneong la tšona la moswananoši la go aga. Go swana le dinageng tše dingwe tše dintši, diphuthego tša Philippines ka dinako tše dingwe di hlaela tšhelete goba batho bao ba nago le bokgoni bja go aga Diholo tša tšona tša Mmušo ntle le go thušwa ke batho ba bangwe. Ka mengwaga e mentši, batho ba bangwe ba be ba kopanela malapeng a Dihlatse tše dingwe, mola ba bangwe ba be ba kopanela meagong e menyenyane yeo e dirilwego ka dikota tša bamboo.
Koketšego e tšwelago pele ya Dihlatse tša Jehofa e dirile gore go nyakege Diholo tša Mmušo tše oketšegilego kua Philippines le dinageng tše dingwe tše dintši. Ka baka leo, ka 1999 Sehlopha se Bušago sa Dihlatse tša Jehofa se ile sa hloma lenaneo la go aga Diholo tša Mmušo dinageng tšeo di diilago. Ka go dumelelana le lenaneo le, Dihlatse tša lefelong leo di neela ka mo di ka kgonago ka gona gomme meneelo yeo ya hlakanywa le e mengwe ya dinaga tše dingwe. Go rulaganywa batho ka dihlopha bao ba nago le bokgoni bja go aga go thuša diphuthego go aga Diholo tša tšona tša Mmušo. Ka November 2001, lenaneo le la lefase ka bophara le ile la thoma go dirišwa kua Philippines.
Iluminado ke setho sa phuthegong ya Marilao kua Bulacan, moo Holo ya Mmušo ya bo-1 000 e agilwego gona. O itše: “Ruri ke bone borwarre bja Bokriste. Baithaopi ba bantši ka tsela ye—banna le basadi, batho ba bagolo le bana. Re be re šoma mmogo letšatšing le le fišago. Le ge re be re lapile mafelelong a letšatši le letelele la mošomo, e be e le lethabo feela go bona mošomo woo re o dirilego re le mmogo.”
Batho bao e sego Dihlatse le bona ba be ba kgahlilwe ke maiteko a baithaopi ba. Mong wa lori yeo e bego e tliša santa le lekgwara lefelong leo holo yeo e bego e agwa go lona, o itše: “Lena batho okare le ditšhoši—le ba bantši kudu! Batho ka moka ba a thuša. Le ka mohla ga sa nka ka bona selo sa go swana le se.”
Baithaopi ba ile ba fetša go aga ka dibeke tša ka tlase ga tše tshelelago go tloga ge ba be ba thoma ka leboto. Go aga Holo yeo ya Mmušo ka lebelo, ditho tša phuthego di ile tša kgona go tšea karolo modirong wa tšona wa bohlokwa wa go bolela ditaba tše dibotse tša Mmušo wa Modimo.—Mateo 24:14.
Ellen, e lego setho se sengwe sa phuthego yona yeo o re: “Re be re sa kgone go lekana ka moka ga rena ka Holong ya Mmušo ya kgale gomme ba bangwe ba ile ba swanela go dula ka ntle. Holo ya Mmušo e mpsha ke e botse e bile re kgona go dula go yona ka go iketla, ka gona ka moka re holwa kudu ke thuto le kgothatšo yeo re e hwetšago dibokeng tša rena.”
Ithute ka mo go Oketšegilego
MOROKAMI—KGATIŠO E ITHUTWAGO
Ba Ile ba Ikgafa ka go Rata Kua Philippines
Ithute ka seo se tutueleditšego ba bangwe go tlogela mešomo ya bona, go rekiša dithoto tša bona, go phela bophelo bjo bonolo le go hudugela ditikologong tšeo di lego lekatana tša kua Philippines.


text:
Kgaolo 34: Mohuta o Mofsa wa Dijo
NA O a tseba gore ke eng seo batho ba ba se topago mo fase? Se swana le phoka goba šobane. Ke se sešweu e bile ke mafoforana a masesanyane. Eupša ga se šobane; ke selo se itšego seo se jewago.
Go be go fetile mo e ka bago kgwedi feela ga e sa le Baisiraele ba tlogile Egipita. Ba be ba le lešokeng. Go be go sa mele dibjalo tše dintši tšeo di ka jewago moo, ka gona batho ba ile ba ngongorega ka gore: ‘Re duma ge nkabe Jehofa a ile a re bolaya kua Egipita. Ka gobane moo re be re na le dijo ka moka tšeo re bego re di nyaka.’
Ka gona Jehofa a re: ‘Ke tlo le nešetša dijo go tšwa magodimong.’ Se ke seo Jehofa a ilego a se dira. Mesong e latelago ge Baisiraele ba bona dilo tše tše ditšhweu tšeo di welego, ba ile ba botšišana ba re: “Ke eng tše?”
Moshe a re: ‘Tše ke dijo tšeo Jehofa a le neago tšona gore le di je.’ Setšhaba se ile sa di bitša MANNA. Tatso ya ona e be e le bjalo ka dinkgwa tše disesanyane tšeo di dirilwego ka todi ya dinose.
Moshe a re go setšhaba: ‘Yo mongwe le yo mongwe a tope ao a mo lekanego.’ Ka gona, se ke seo setšhaba se bego se se dira mesong e mengwe le e mengwe. Ke moka ge letšatši le fiša, manna ao a bego a šetše mo fase a be a tologa.
Moshe gape a re: ‘Go se be le yo a šadišago manna go fihlela letšatšing le le latelago.’ Eupša batho ba bangwe ba ile ba se theetše. Na o a tseba gore go be go direga eng? Mesong e latelago manna ao ba bego ba a šadišitše ba be ba hwetša a tletše diboko gomme a nkga.
Lega go le bjalo, go be go na le letšatši letee mo bekeng leo ka lona Jehofa a bego a boditše setšhaba gore se tope tekanyo yeo e lego gabedi ya manna. Letšatši leo e be e le la botshelela. E bile Jehofa o ile a botša setšhaba gore se boloke a mangwe a ona bakeng sa letšatši le le latelago, ka ge a be a ka se neše manna ka letšatši la bošupa. Ge setšhaba se be se a boloka go fihlela letšatšing la bošupa, a be a sa be le diboko e bile a sa nkge! Wo e bile mohlolo o mongwe!
Nywaga ka moka yeo Baisiraele ba e feditšego ba le lešokeng, Jehofa o ile a ba fepa ka manna.
Ekisodo 16:1-36; Numeri 11:7-9; Joshua 5:10-12.
Dipotšišo
- Mo seswantšhong, dilo tše batho ba ba di topago mo fase ke eng, gomme di bitšwa eng?
- Ke taelo efe yeo Moshe a ilego a e nea setšhaba mabapi le go topa manna?
- Jehofa o ile a botša setšhaba gore se dire eng ka letšatši la botshelela, gona ka baka la’ng?
- Ke mohlolo ofe woo Jehofa a bego a o dira ge manna a be a bolokwa go fihlela letšatšing la bošupa?
- Jehofa o tšere nako e kaaka’ng a fepa setšhaba ka manna?
Dipotšišo tša tlaleletšo
- Bala Ekisodo 16:1-36 le Numeri 11:7-9.
Ekisodo 16:8 e bontšha’ng mabapi le go nyakega ga gore re hlomphe batho bao ba kgethilwego ka tsela ya pušo ya Modimo ka phuthegong ya Bokriste? (Baheb. 13:17)
Ge Baisiraele ba be ba le lešokeng, ba ile ba gopotšwa bjang letšatši le letšatši mabapi le go nyakega ga gore ba ithekge ka Jehofa? (Ek. 16:14-16, 35; Doit. 8:2, 3)
Jesu o ile a swantšha manna le eng, gomme re holwa bjang ke “senkgwa se se tšwago legodimong”? (Joh. 6:31-35, 40)
- Bala Joshua 5:10-12.
Baisiraele ba ile ba ja manna ka nywaga e mekae, se e ile ya ba teko bjang go bona, gomme re ka ithuta’ng pegong ye? (Ek. 16:35; Num. 11:4-6; 1 Bakor. 10:10, 11)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ruthe 1:1-22
1 Mehleng ya ge go be go buša baahlodi+ go ile gwa wa tlala e kgolo+ nageng, gomme monna yo mongwe o ile a tloga Betlelehema+ ya Juda le mosadi wa gagwe le barwa ba gagwe ba babedi gore a yo diilela nageng ya Moaba.+2 Leina la monna yoo e be e le Elimeleke, la mosadi wa gagwe e le Naomi gomme maina a barwa ba gagwe ba babedi e le Maglone le Kilioni. E be e le Baefurata+ ba ba tšwago Betlelehema ya Juda. Mafelelong ba ile ba fihla nageng ya Moaba gomme ba dula moo.3 Ge nako e tšwela pele, Elimeleke monna wa Naomi o ile a hwa, ke moka Naomi a šala le barwa ba gagwe ba babedi.4 Ka morago barwa bao ba ile ba nyala basadi ba Bamoaba.+ Leina la yo mongwe e be e le Oropa, la yo mongwe e le Ruthe.+ Ba dula moo nywaga e ka bago e lesome.5 Maglone le Kilioni le bona ba ile ba hwa, ka gona mosadi yoo a šala a hloka barwa le monna.6 A tsoga le dingwetši tša gagwe a tloga nageng ya Moaba gobane o be a kwele a le moo gore Jehofa bjale o šetša batho ba gagwe+ ka go ba nea dijo.+7 A tloga moo a bego a dula gona+ le dingwetši tša gagwe gomme ba swara tsela ya go boela nageng ya Juda.8 Mafelelong Naomi a re go dingwetši tša gagwe: “Gomang hle, yo mongwe le yo mongwe a boele ntlong ya mmagwe. Jehofa a ke a le bontšhe botho+ go etša ge le bo bontšhitše go nna le go banna ba lena bao ga bjale ba hwilego.+9 Eka Jehofa a ka le fa mpho+ gomme yo mongwe le yo mongwe a hwetše boikhutšo+ ntlong ya monna wa gagwe.” A ba atla,+ bona ba hlaboša mantšu ba lla.10 Ba mo phegelela ba re: “Aowa hle, re tla boela le wena bathong ba geno.”+11 Eupša Naomi a re: “Gomang hle barwedi ba ka. Le re’ng le nyaka go sepela le nna? Na go sa na le barwa bao nka ba belegago, e le gore e be banna ba lena?+12 Gomang hle barwedi ba ka, gobane ke tšofetše kudu go ka nyalwa. Le ge ke be nka re ke holofetše go nyalwa bošegong bjo gomme ka ba le bana,+13 na le be le ka ba letela go fihla ba gola? Na le be le ka ba leta la se nyalwe? Aowa hle, barwedi ba ka, ke le kwela bohloko kudu ka ge seatla sa Jehofa se ntsogetše matla.”+14 Ge a re’alo ba buša ba hlaboša mantšu ba lla, ke moka Oropa a atla mmatswalagwe a tloga. Ge e le Ruthe, a kgomarela mmatswalagwe.+15 Ke moka a re: “Bona! Ngwaneno wa mohlologadi o boetše bathong ba gabo le medimong+ ya gabo. Boela morago le yena.”+16 Ruthe a re: “O se ke wa nthapeletša gore ke go tlogele, ke se hlwe ke sepela le wena; gobane mo o yago gona le nna ke tla ya, mo o robalago gona ke tla robala gona.+ Batho ba geno e tla ba ba gešo,+ gomme Modimo wa gago ya ba Modimo wa ka.+17 Mo o hwelago gona le nna ke tlo hwela gona+ gomme ka bolokelwa moo. Jehofa a ntire ka mo a ratago a be a oketše go seo,+ ge e ba go ka ba le seo se re aroganyago ge e se lehu.”18 Naomi ge a bona gore Ruthe o phegeletše gore a sepele le yena,+ a lesa go bolela le yena ka taba yeo.19 Bobedi bja bona ba tšwela pele ka leeto ba ba ba fihla Betlelehema.+ Eitše ge ba fihla gona, motse ka moka wa dumaduma ka bona,+ le basadi ba moo ba dulela gore: “Na yo ke yena Naomi?”+20 A re go basadi bao: “Le se ke la mpitša Naomi.* Mpitšeng Mara,* ka gobane Ramatlaohle+ o nkwešitše bohloko kudu.+21 Ke be ke na le tšohle ge ke tloga mo,+ fela Jehofa o dirile gore ke boe ke lekeletša diatla.+ Le sa mpiletša’ng Naomi, mola e le Jehofa yo a nkokobeditšego,+ e le Ramatlaohle yo a mpaketšego masetlapelo?”+22 Ke kamoo Naomi a boilego ka gona. Ruthe mosadi wa Momoaba, ngwetši ya gagwe, o boile le yena go tšwa nageng ya Moaba;+ ba tla Betlelehema+ mathomong a puno ya garase.*+


text:
WEPESAETE YA JW.ORG
Diriša Wepesaete ya JW.ORG ka Founo Goba Tablet
Dilo tše di lego gona tšeo di tšwelelago sekirining sa khomphutha di a tšwelela le didirišweng tša elektroniki tša di-smartphone goba di-tablet. Lega go le bjalo, tsela yeo dikagare tša Wepesaete di beakantšwego ka gona didirišweng tša elektroniki tša disekirini tše di nyenyane e fapane le ya disekirini tše dikgolo. Ditemošo tše di lego sehlogong se di tla go thuša go hwetša dilo tšeo o di nyakago Wepesaeteng ya jw.org.
Bona Dikagare tša Wepesaete o Diriša Founo Goba Tablet
Didirišweng tša elektroniki tšeo di nago le disekirini tše dikgolo dikagare tša Wepesaete di dula di tšwelela godimo sekirining mola dilo tše dingwe tšeo di hwetšagalago Wepesaeteng di tšwelela ka tlase.
Lega go le bjalo, didirišweng tša elektroniki tša disekirini tše dinyenyane, dikagare tša Wepesaete di tšwelela ka go latelana ka go la nngele sekirining. Dikagare ga di tšwelele sekirining ge e ba o sa di diriše e le gore dikarolo tše dingwe tša Wepesaete di tšwelele ka bontši.
Kgotla leswao le go bona goba go tswalela dikagare. Kgotla karolo yeo o e nyakago go bona dilo tšeo di lego karolong yeo.
Kgotla leswao la Di Tšweletše ka Moka go bona dilo ka moka tšeo di lego karolong ya dikagare, ke moka o kgotle taba yeo o e nyakago.
Kgotla leswao la Di Tswalele ka Moka gore e se bontšhe dilo tšeo di lego karolong ya dikagare.
Kgotla leswao la JW.ORG gore o boele mathomong.
Kgotla leswao la go bontšha Maleme gore o bone maleme ka moka ao a lego gona.
Kgotla Nyaka yeo e lego godimo letlakaleng la mathomo la Wepesaete go hwetša dihlogo goba dipuku tšeo o di nyakago.
Bala Dihlogo Goba Dikgaolo tša Dipuku
Sedirišweng sa elektroniki sa sekirini se segolo, o kgona go bona dikagare tša puku ge o dutše o bala sehlogo goba kgaolo e itšego. Lega go le bjalo, sedirišweng sa sekirini se senyenyane dikagare ga di bonagale.
Kgotla leswao le go bona dikagare tša puku. Kgotla sehlogo goba kgaolo.
Kgotla leswao la Tše di Fetilego go bona sehlogo goba kgaolo e fetilego.
Kgotla leswao la Tše di Latelago go bona sehlogo goba kgaolo e latelago.
Kgotla leswao le go tswalela dikagare gomme o tšwele pele o bala sehlogo goba kgaolo yeo o e butšego.
Bala Beibele Inthaneteng
E ya go DIKGATIŠO > BEIBELE ke moka o kgotle konotswana ya Bala Inthaneteng, goba kgotla linki ya Bala Beibele Inthaneteng yeo e lego mathomong.
Ka morago kgetha puku ya Beibele le kgaolo yeo o nyakago go e bala lepokisaneng leo go tšwelelago leina la puku ya Beibele, ke moka o kgotle konotswana ya Kgotla.
Ge o dutše o theoga le kgaolo yeo, lepokisana la Bontšha le la Kgotla a dula a bonagala bakeng sa gore go be bonolo go fetela kgaolong e nngwe.
Kgotla leswao le gore o tloše lepokisana la Bontšha le la Kgotla. Se se tla dira gore ge o dutše o bala kgaolo o bone le ditemana tše dingwe tšeo o di fetilego. O ka kgetha kgaolo e nngwe godimo goba tlase letlakaleng leo o le butšego.
Kgotla leswao le gore o bone lepokisana la Bontšha le la Kgotla ge o dutše o bala kgaolo yeo.
Kgotla leswao le go bona dikagare tša Beibele.
Kgotla konotswana ya Tše di Fetilego go bona kgaolo e fetilego.
Kgotla konotswana ya Tše di Latelago go bona kgaolo e latelago.
Kgotla leswao le go tswalela dikagare tša Beibele.
Theetša Dipuku le Dimakasine Tšeo di Rekhotilwego
Ge e ba puku goba makasine woo o o balago o rekhotilwe, go tla tšwelela lepokisi le.
Kgotla leswao la Bapala gore o theetše.
Kgotla leswao la Ema go emiša. Kgotla Bapala gore e tšwele pele.
Go na le konotswana ya nkgokolo yeo e sepelago ge selo seo o se theeditšego se bapala, o ka e goga go bušetša selo seo o se theeditšego morago goba go se iša pele.
Ge o theeditše puku yeo e rekhotilwego gomme o theoga le sehlogo, lepokisi leo le bontšhago gore o theeditše le tla dula le tšweletše godimo. Se se dira gore o kgone go ema goba go bapala ntle le gore o timelelwe ke mo go balwago.


text:
Antarctica
Antarctica ke lefasana leo le lego Borwa bja Lefase kudu go feta mafasana ka moka, kgauswi le South Pole. Antarctica e dikaneditšwe ke Southern Ocean. Ka bophara ke lefasana la bohlano le legolo lefaseng.
Lehlwa le apareditše 98% ya Antarctica yeo e ka bago bonnyane bja dimetara tše 1600 ka bogolo.
Kakaretšo ya boso e bontšha Antarctica e le lefasana le le tonyago, le le omilego gape la diphefo kudu leo le phagamego go feta mafasana ka moka. [1]
References[lokiša | edit source]
- ↑ "National Geophysical Data Center". National Satellite, Data, and Information Service. Retrieved 9 June 2006.


text:
Dipotšišo tša Beibele di a Arabja
Na re tla ka ra ba le mmušo o tee wa lefase ka moka?
Akanya kamoo mmušo wa lefase ka moka o ka holago batho. Lehono batho ba bantši ba a tlaišega ka ge ba diila kudu, mola ba bangwe ba humile kudu. Eupša mmušo o nago le kwelobohloko wa lefase ka moka o ka kgonthišetša gore batho ka moka ba hwetša dinyakwa tša bona. Na o nagana gore batho ba tla ka ba hlama mmušo o bjalo?—Bala Jeremia 10:23.
Go theoša le histori, mebušo e paletšwe ka ditsela tše dintši go hlokomela balata ba yona, kudukudu badiidi. Mebušo e mengwe e sehlogo. (Mmoledi 4:1; 8:9) Eupša Modimo Ramatlaohle o holofeditše go tliša mmušo woo o tlago go tšeela mebušo e mengwe ka moka legato. Mmuši wa wona o tla hlokomela batho e le ka kgonthe.—Bala Jesaya 11:4; Daniele 2:44.
Mmušo wa Modimo o tla dira eng?
Jehofa Modimo o kgethile Mmuši wa maleba wa lefase, e lego Morwa wa gagwe, Jesu. (Luka 1:31-33) Ge Jesu e be e sa le motho lefaseng, o be a thabela go thuša batho. Ka ge e le Kgoši, o tla kopanya batho ba ditšhaba ka moka gomme a imolla batho tlaišegong ka moka.—Bala Psalme 72:8, 12-14.
Na batho ka moka ba tla amogela Jesu e le Mmuši? Aowa. Eupša Jehofa ga a fele pelo. (2 Petro 3:9) O nea batho sebaka sa go amogela Jesu e le Mmuši. Kgauswinyane, Jesu o tlo fediša batho ba babe lefaseng gomme a dira gore go be le khutšo le tšhireletšego lefaseng ka bophara.—Bala Mika 4:3, 4.


text:
The Tower of Babel (Genesis 11: 1-9)
Sesotho sa Leboa / Sepedi (Northern Sotho)
- Bjale lefase ka moka le be le bolela leleme letee e bile le diriša mantšu a go swana.
- Eitše ge batho ba sepelela thoko ya bohlabela ba hwetša molala nageng ya Shineara gomme ba dula moo.
- Ba botšana seng sa bona ba re: “Tlang re direng ditena gomme re di fiše gore di tie.” Ka gona ba aga ka ditena go e na le ka maswika, eupša ba diriša sekontiri go di swaraganya.
- Bjale ba re: “Tlang re ikageleng motse le tora yeo ntlha ya yone e fihlago magodimong gomme re itireleng leina le le tumilego ka ge re boifa gore mohlomongwe re ka gašana le lefase ka moka.”
- Jehofa a theogela fase gore a bone motse le tora tšeo bana ba batho ba di agilego.
- Ka morago ga moo Jehofa a re: “Bonang! Batho ke batho batee e bile ba bolela leleme letee ka moka ga bona, bjale ba thoma go dira tšona tše. Bjale ga go selo seo ba ka naganago go se dira seo se ka ba palelago.
- Bjale tlang re theogele fase gomme ge re le moo re raraganye leleme la bona gore ba se kwane ka maleme.”
- Ka go re’alo Jehofa a ba gašanya go tloga moo ba ya lefaseng ka moka, ba feleletša ba tlogetše go aga motse woo.
- Ke ka baka leo o ilego wa bitšwa Babele, gobane gona moo Jehofa o raragantše leleme la lefase ka moka, le gona Jehofa o ba gašantše go tloga moo ba ya lefaseng ka moka.
From: Phetolelo ya Lefase le Lefsa ya Mangwalo a Makgethwa
Information about Northern Sotho
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kikuyu,
Kinyarwanda,
Kirundi,
Koti,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Mpongwe,
Ndebele,
Ndonga,
Nkore,
Northern Sotho,
Nyakyusa,
Sango,
Sena,
Shona,
Soga,
Southern Sotho,
Sukuma,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Yao,
Zulu
Other Tower of Babel translations
By language |
By language family


text:
Nelson Mandela
Nelson Rolihlahla Mandela (O belegwe 18 Mosegamanye 1918 - 5 Manthole 2013) be ele molwela tokologo lera dipolotiki wa Afrika Borwa. Ebile mopresidente wa Afrika Borwa ngwageng wa 1994 go fihla ka ngwaga wa 1999. Ebe ele motho moso wa pele wa go kgethwa go ba mopresidente morago ga tokologo. Mmušo wa gagwe oile wa shulalanya kgethologoganyo yeo e bego e lebane ke batho baso nageng ya Afrika Borwa, ka go lwantšha bodidi, kgethologano ka mmala le go hlohleletša tekatekano. Dipolotiking ebile moetapele wa mokgahlo wa African National Congress (ANC) go tloga 1991 go fihla 1997 gape e bile moetapele le kago lefapa la Democratic socialist. Tša boditšhabatšhaba, Mandela ebile mongwaledi mogolo wa Non-Aligned Movement gotloga ka 1998 gofihla ka 1999.
O belegwe lapeng la bogoshi ba AbaThembu, Mandela o tsene yunibesithi ya Fort Hare le yunibesithi ya Witwatersrand, mo ailego ake thutela dithuto tsa molao. Go duleng ga gagwe Johannesburg, o ile a tsea karolo dipolotiking a lwantšha mmušo wa kgatelelo, a tsenela mokgahlo wa ANC yaba yo mongwe wa bahlomi ba mokgahlo wa bašwa wa ANC. Morago ga mokgahlo wa maburu o seno hlongwa ngwageng wa 1948, Mandela o ile a thoma go tsebega ka 1952 ka morago ga khampheini ya ANC yagoba kgahlano le mmušo wa kgatelelo, O ile a hlopiwa goba hlogo ya lefapa la Transvaal gape a ba hlogo ya Congress of the people ngwageng wa 1955. Go šomeng ga gagwe bjale ka ramolao oile a golegwa makga mmalwa ka ditatofatšo tsa go menola mmušo yena le baetapele ba ANC, ka maswabi baile ba a hlolwa ka molato wago menola mmušo go tloga ngwageng wa 1956 go fihla 1961. Kago hlohleletša ke Marxism o ile ka sephiring a tsenela lefapa la makomonisi a Afrika borwa (SACP) afetša ele omongwe wa ba etapele ba SACP. Mathomong o ke kanne go gwanteng ntle le ntwa, ka tšhomišano le mokgahlo wa makomonisi a Afrika Borwa baile ba hloma Lerumo la setshaba (Umkhonto we Sizwe) ka 1961, e le wago senyetša mmušo wa kgatelelo. Ka ngwaga wa 1962, oile a swarwa a latofatšwa kago menola mmušo a romelwa kgolegong bophela ka moka ka Rivonia Trial.
Pele age a kgethwa goba moetapele wa Afrika Borwa, Nelson Mandela o be a katane le mmušo wa kgatello wa Afrika Borwa ele moetalapele wa African National Congress. Nelson Mandela o dutše kgolegong mengwaga ye masome pedi šupa (27), bontšhi ba mengwaga a le Robben Island.
Nelson Mandela o tsebega bjalo ka tate wa setšhaba, moemedi wa tokologo, le tekano wa batho bohle.
Nelson Mandela o tšwele kgolegong ka 1990, moo a thomilego go rera tshwarelano lego thoma dipoledišano go fediša kgethollo Afrika Borwa. Nelson Mandela o hweditše difoka tse fetago lekgolo mengwageng, se segolo elego Nobel Peace Prize ka 1993.
Mo pukung ya bana mo pukung ya bana ba mo hlalošeditšeng ka mokgwa wo:
Leina la ka ke Nelson Mandela. Ke dula Afrika Borwa, lefase le lebotse le le lego kua tlase ntlheng ya Afrika. Nna le wena re dula Afrika-Borwa. Ke belegetšwe motsaneng wa Mvezo ku Kapabohlabela ka la 18, ka fao, ke mokgalabje lehono. Tate e be e le kgoši. O ile a mpha leina la Rolihlahla, leo tlhalošo ya lona ka Sethosa e lego “ramathaithai”. Ke be ke sa le yo monnyane, ke na le ngwaga o tee goba ye mebedi ge batswadi ba hudugela kua Qunu. Matšatši a ka kua Qunu a bile a mabose kudu. Ge ke gola ke be ke diša dinku le dipudi tša batswadi ba ka.
Ke be ke bapala le bagwera ba ka kua mašemong. Re be re thutha kua dinokeng gomme re eja todi ya mamepe ao re bego re a rafa diphagong tša dinose. Ke be ke hlokomela ka mehla gore dinose di se ke tša ntoma. Nkile ka leka go namela tonki. Tšohle di be di lokile gomme gwa senyega ge tonki e ntahlela ka ntšhuthung ya meetlwa!
Ge ke na le mengwaga ye 7, tate o ile a nthomela kua sekolong sa kereke. Ke nna motho wa mathomo ka lapeng la gešo wa go tsena sekolo. Tate ga se a tsena sekolo. Re be re swanetše go apara diaparo tše di bonalago kua sekolong, gomme batswadi ba ka ba be ba hloka sa bona kudu go ka nthekela diaparo tša sekolo. Tate o ile a tšea borokgo bja gagwe bja kgale a bo ripa mo matolong a nkapeša. Ke be ke se na lepanta, ka fao tate a tšea lenti a bofa borokgo ka lona mo dinokeng. Le ge go le bjalo, ke be ke thabile, ke thabetše go apara borokgo bjoo. Kua sekolong, morutiši a no mpha leina la Nelson. Nagana fela o fiwa leina le lefsa o šetše o na le mengwaga ye 7 ke be ke dula ke thabile ge ke le kua sekolong le ge ke le kua gae. Mma o be a fela a nkanegela dinonwane, gomme ka ithuta dilo tše dintši mo dinonwaneng tša gagwe. O nthutile gore ke dule ke ikokobetša le go ba le tlhompho mo bathong. Tate yena o nthutile go ba bogale. Ke be ke nyaka go ba bogale bjalo ka yena. Ke be ke nyaka go swana le yena. Ke be ke itšhela ka melora mo hlogong gore moriri wa ka o be wo mopududu bjalo ka wa gagwe. Ke be ke rata tate.
Fela ka morago ga go ba le mengwaga ye 9, bophelo bja ka bo ile bja fetoga ka gobane tate o ile a hlokagala. Ke ile ka swanela go phutha dilo tša ka tše mmalwa gomme ka tloga le mma ra ya lagaeng le lefsa. Go be go le bohloko mo go nna go tloga Qunu. Ke ile ka retologa, ka lebelela morago go bona legae la gešo le lethabo leo ke bego ke le tlogela kua morago. Ke ile ka yo dula le Malome Jongi kua Mqhekezweni motseng wa kgauswi. O be a le mokgotse yo mogolo wa tate. Ke be ke hlologela Qunu le balapa bao ba šetšego, fela bophelo bja ka le Malome Jongi e be e le bjo bobose kudu. Ke be ke bapala le morwa wa gagwe, Justice, gomme re ipshina kudu. Re be re namela dipere, re šoma ka tšhengwaneng, re bapala ka mašemong a matalana ebile re thutha ka nokeng. Malome o be a ntshwere bjalo ka ngwana wa gagwe.
Ke ile ka tsena sekolo sa kgauswi. Ge ke le mengwaga ye 16 Malome Jongi o ile a nthomela kua Sekolong sa Clarkebury. Go no swana le tate, malome le yena o be a dumela gore thuto e bohlokwa. Ka morago ga mengwaga ye 16 ke ile ka ya kua Sekolong se se Phagamego sa Healdtown. Ke be ke šoma ka maatla kua sekolong. Ke itše go fetša sekolo ka ya Yunibesithing ya Fort Hare. Ka nako yeo ke be ke na le mengwaga ye 21.
Ge ke be ke na le mengwaga ye 16, Malome Jongi o ile a nthomela kua sekolong sa Clarkebury. Go no swana le tate, malome o be a dumela gore thuto e bohlokwa kudu. Clarkebury e be e le botsana e sa swane le Mqhekezweni. Sekolo sa gona se be se agilwe ka sehlopha sa meago ya sekoloneale ye masomepedinne.
Ka letšatši la mathomo la dithuto ke ile ka bona diputsu tša ka tše difsa. Ge ke tsena ka klaseng diputsu tša ka tša thelela mo lebatong le le phadimago la go dirwa ka kota, ka bona basetsana ba babedi ba ba dutšego ka pele ba bogetše mosepelo wa ka wa manyeme ba hwile ka disego. Ke ile ka napa ka tseba yo mongwe wa basetsana bao gomme a ba mogwera wa ka yo bohlokwa kua Clarkebury.
Ka pela ke ile ka tlwaela bophelo bja Clarkebury. Ke be ke raloka dipapadi tše dintšinyana, gomme bokgoni bja ka bo le magareng. Bontši bja baithutikanna ba be ba ntšhiya mo lepatlelong ba bile ba mphala ka klaseng. Ke be swanetše go ithuta ke babaletše gore ke fi hle mo ba lego gona.
Ka morago ga go thoma ka go fokola ke ile ka kgona go oketša tšwelopele ya ka, gomme ka tšwelela mo Fomong ya boraro (Mphato wa 10) ka mengwaga ye mebedi sebakeng sa ye meraro. Ke be ke swara ka pela: therešo ke gore ke be ke šoma ka maatla. Ge ke le bogolo bja mengwaga ye 21, ke ile ka yo ithuta kua Yunibesithi ya Fort Hare. Fela tšeo ke ditaba tša nako ye nngwe.
Ge ke be ke sa le mošemanyana, ke be ke dula motseng wa Qunu. Re be re na le melatswana ye e hlwekilego le dithaba tše ditala. Dinku, dipudi le dikgomo di be di fula fela mo motseng. Go be go se na ditsela tša dikoloi. Go be go na le ditsejana tša maoto fela. Re be re dula ka mengwakong ya go bopša ka mobu. Re be re na le mengwakwana ye meraro. Wo mongwe e le wa go apeela, wo mongwe e le wa go robala gomme wo mongwe e le wa go bolokela dilo. Re be re ekga meetse kua nokeng. Mma o be a apea ka pitša ya maoto a mararo. Re be re eja setampa se se hlakantšwego le dinawa seo se bitšwago “umngqusho” ka Sethosa. Maswi e be e le a mantši kudu. E be e le a dipudi le a dikgomo 6.
Ge ke le yo mogolwanyana ke ile ka hudugela kua Gauteng (Johannesburg). Gona kua ke ile ka dula Alekesanta (re be re e bitša Alex, ge re e khutsofatša). Ke ile ka makatšwa ke bogolo bja Johannesburg. Bophelo bja gona bo be bo sa swane le bja Kapabohlabela. Moya wa gona o be o tšhilafetše ka lebaka la muši. Go be go le kotsi kudu go sepela bošego. Batho ba be ba dula ka dintlong tše dinnyane tša khutlonne tša go swana le mapokisi a mankgwari. Re be re se na mohlagase goba meetse a pompo.
Gomme seo ke bego ke se rata ka Alex ke gore batho ba gona ba be ba etšwa mafelong a go fapana. Ka moka ba bolela maleme a go fapana. Bangwe ba be ba bolela Sezulu, Sesotho, Sepedi le Setsonga. Le ge Alex e be e fapana kudu le Qunu, ke be ke ipshina ka go dula gona.
Thuto go tšwa tonking[lokiša | edit source]
Leetotelele Go Ya Tokologong – Boitaodišphelo bja Nelson Mandela – Letlakala 8 & 9. E fetoletšwe Sesothong sa Leboa ke Maje S Serudu.
Ke ile ka ithuta thuto tšatši le lengwe ka tonki ya legwaragwara. Re be re šielana ka go e namela le go e fologa gomme ge sebaka sa ka se fihla ke ile ka e tsokama gomme tonki ya ragoga ka la mmutla e lebile thwii sethokgwaneng sa mehlare ya meetlwa. E ile ya inamiša hlogo e leka go nkotola, e ile ya atlega, eupša e sego pele ga ge meetlwa e ntlhaba le go ngwapa sefahlego sa ka, e nkgoboša pele ga bagwera ba ka. Bjalo ka batho ka Bohlabela, Maafrika ba na le moyo wo o hlabologilego ka mešogofela wa seriti goba seo Matšhaena a se bitšago 'Sefahlego'. Ke be ke gobogile pele ga bagwera ba ka. Le ge ke be ke wišitšwe ke tonki, ke ile ka ithuta gore: go goboša motho yo mongwe ke go dira gore a kwe bohloko bjo bo sa nyakegego. Le ge ke be ke sa le mošemane, ke be ke fenya bagwera ba ka ka ntle le go ba goboša.
Mo mafelelo a tsekišo ya gagwe Mandela o boletše ka mokgwa wo: "Bophelong bja ka ke ikgafetše go katano ya batho ba gešo ba Maafrika. Ke lwele kgahlanong le kgatelelong ya Makgowa, gomme gape ke lwele kgahlanong le kgatelelong ya Bathobaso. Ke be ke fišegela kgopolo ya setšhaba sa temokrasi se se lokologilego, seo ka go sona batho ka moka ba phelago ka kwano gomme ba na le dibaka tša go lekana. Ke kgopolo yeo ke holofelago gore ke tla e phelela le go e fihlelela. Fela ge go nyakega, ke kgopolo yeo ke ikemišeditšego go e hwela."
Leetotelele Go Ya Tokologong, Letlakala 325, Nelson Mandela.